Počas zápasu v Žiline vypadlo osvetlenie, Trnava stratila ďalšie body

Fortuna liga

Premier League

Serie A

La Liga

Ligue 1

Česká liga

Nemecký pohár

MLS (Rusnák)

Messiho gól

NITRA. Západoslovenské derby vo Fortuna lige gól neprinieslo, Nitra a Trnava sa v sobotňajšom zápase piateho kola najvyššej súťaže rozišli po remíze 0:0. V teplom počasí videli diváci na novom nitrianskom štadióne iba minimum šancí. Abdulrahman Taiwo síce v prvom polčase dopravil loptu po rohovom kope do siete, no iba z ofsajdu. Aj po zmene strán boli bližšie ku gólu domáci, Andrej Fábry trafil z priameho kopu do brvna. Nitra ani vo svojom štvrtom vystúpení v tejto sezóne nebodovala naplno a má v tabuľke dva body, úradujúci majster z Trnavy hral prvýkrát nerozhodne a v piatich ligových vystúpeniach získal zatiaľ sedem bodov. Futbalisti Serede neboli ďaleko od triumfu na pôde Žiliny, no napokon domácemu tímu podľahli 1:2. Nováčik najvyššej slovenskej súťaže po bezgólovom prvom polčase otvoril skóre, keď odcentroval Tomáš Hučko a hlavičkoval Nigérijčan Bankole Adekuoroye. Odpoveď prišla z kopačky kapitána Žiliny Michala Škvarku. Tri body pre domácich zariadil v samom závere 18-ročný mládežnícky reprezentant Róbert Boženík po centri Lukáša Jánošíka. Zaujímavý moment sa medzitým udial v 70. minúte, keď na štadióne vypadlo osvetlenie a nasledovala nútená desaťminútová pauza. Keďže čas pokračoval, rozhodca na konci nadstavil až dvanásť minút. Futbalisti Michaloviec získali svoj prvý bod v novom ročníku, keď doma remizovali so Senicou 1:1. Zemplínčania viedli, keď sa v skrumáži v šestnástke presadil v 9. minúte skúsený 35-ročný Igor Žofčák. Za hostí vyrovnal z brejku ešte v prvom polčase Ségbé Azankpo. Michalovce zostávajú v tabuľke na poslednom dvanástom mieste, o bod za Nitrou. Hráči Podbrezovej si pohodlným spôsobom poradili so Zlatými Moravcami, súpera zdolali presvedčivo 3:0. Dvoma gólmi v drese domáceho tímu sa zaskvel 36-ročný Miroslav Viazanko, jeden pridal ďalší skúsený hráč - bývalý slovenský reprezentant Michal Breznaník. Všetky tri góly padli zvnútra šestnástky, keď sa strelci ocitli sami pred brankárom hostí Martinom Krnáčom. Zlaté Moravce okrem víťazstva nad Senicou prehrali v ďalších štyroch dosiaľ odohraných ligových stretnutiach. Fortuna liga 2018/2019 - 5. kolo: ŽK: 38. Pavol Farkaš, 55. Kuník, 58. R. Križan, 68. Abdulrahman Taiwo - 90. Čonka, rozhodovali: J. Pavlík - B. Hancko, Tomčík, 4323 divákov Nitra: Hroššo - Kuník, R. Križan, Pavol Farkaš, J. Chovanec - A. Fábry, Šimončič, T. Kóňa, Kotrík (83. Steinhübel) - Čeredničenko (52. T. Vestenický) - Abdulrahman Taiwo Trnava: Rusov - A. Kadlec, Martin Tóth (77. Hladík), Godál, Čonka - Greššák - Jirka, E. Grendel (82. Š. Pekár), J. Rada - Marek Bakoš, Dangubič (52. Miesenböck) Ivan Galád, tréner Nitry: "My sme veľmi chceli vyhrať. Trnava je majster a veľmi sme sa snažili ju zdolať. Vypracovali sme si pekné šance, ktoré sme nepremenili. Osobne sa pozerám do budúcnosti s optimizmom. Teraz síce nemáme body, ale určite predvádzame slušnú hru. Ľudia mali pozitívnu atmosféru. Dnes chýbal len gól, ktorý sa nám nepodarilo streliť, ale do budúcnosti určite góly dáme." Radoslav Látal, tréner Trnavy: "Po utorku nám dnes chýbali sily. Neboli sme agresívni a ani tak dynamickí ako v predošlých zápasoch. Prvý polčas z našej strany nebol zlý, ale chýbala nám lepšia finálna prihrávka." Góly: 56. Škvarka, 89. Boženík - 54. Adekuoroye ŽK: 32. J. Mihálik, 51. I. Díaz - 10. Ventúra, 90.+ Ľ. Michalík, rozhodovali: Dohál - Ádám, Čajka, 1937 divákov Žilina: Holec - Anang, Kaša, Králik, Holúbek (46. B. Sluka) - I. Díaz (81. F. Balaj), Fazlagič, Škvarka - L. Jánošík, Boženík, J. Mihalík (46. Káčer) Sereď: Nwolokor - Menich, Djiby Ba, Ľ. Michalík, T. Hučko - Adekuoroye, Ventúra - Gatarič (90.+ Sus), Pankaričan (81. Loduha), Morong - Ľ. Ulrich (62. N. Subotič) Jaroslav Kentoš, tréner Žiliny: "S naším výkonom absolútne nie som spokojný. Podali sme slabý výkon. V určitých fázach sa to trochu zlepšilo, ale môžem vysloviť spokojnosť iba s výsledkom a mentalitou hráčov, keď sme dokázali otočiť zápas, v ktorom sme hrali zle a výkon nebol v poriadku. Striedania nám pomohli, dve boli vynútené zraneniami, ale všetky tri prispeli k tomu, že sme sa zlepšili a dokázali otočiť ťažký zápas. Máme za sebou ťažšie obdobie, v ktorom bolo veľa odchodov a príchodov a budem rád, keď sa prestupové obdobie skončí." Michal Gašparík st., tréner Serede: "Prvý polčas sme chceli hrať aktívne, čo sa nám aj darilo. Malo to iba jednu chybu, mali sme viesť minimálne 1:0. Nevyužili sme naše príležitosti, polčas skončil bez gólov. V druhom polčase sme chceli pokračovať v aktívnej hre, chceli sme dať gól. Strelili sme ho, viedli sme, ale potom dvoma našimi netaktickými a hrubými chybami sme stratili zápas. Minimálne sme mohli získať aspoň bod." Góly: 9. Žofčák - 27. Ségbé Azankpo ŽK: 70. J. Carrillo - 87. Solano, rozhodovali: Smolák - Pozor, Jekkel, 1316 divákov Michalovce: Kira - Rota, J. Carrillo, Kavka, Beskorovajnyj - Grič - Vaščák (74. Iloski), Žofčák, Turík, Ch. Diarra (64. Regáli) - Kurminowski (55. Sulley) Senica: Taborda - J. Herrera (55. Solano), Otrísal, R. Dias, J. Kotula - Zezinho (86. Krč), Asmah, Nirennold, Tešija - Castaňeda (76. Celis), Ségbé Azankpo Anton Šoltis, tréner MFK Zemplín Michalovce: "Začiatok zápasu bol z našej strany dobrý, prvých dvadsať minút sme hrali to, čo sme chceli. Išli sme do vedenia, no potom sme inkasovali gól z prvej strely na bránku. Mali sme dostatok možností streliť druhý gól, ale v šestnástke nám chýbala rozvaha. V druhom polčase sme prepadávali v obrane, súper mal po jednoduchých prihrávkach viaceré šance. Potrebujeme skvalitniť hru najmä v súperovej šestnástke." Frederico Ricardo, tréner FK Senica: "Oba tímy chceli body. My sme boli v úvode zápasu zaskočení, potom sme to však vyrovnali. Neskôr si oba tímy vytvorili mnoho šancí, no nepremenili sme ich. Z Michaloviec si odnášame jeden bod. Berieme ho, ale myslím si, že sme mohli mať aj tri." Góly: 14. a 70. Viazanko, 54. Breznaník ŽK: 33. J. Sedláček, 85. Matúš Mikuš - 30. Duga, 75. Udeh, 79. Ďubek, rozhodovali: P. Kráľovič - Vorel, Peter Kováč, 1021 divákov Podbrezová: M. Kuciak - D. Magda, M. Baran, M. Bartoš, Matúš Turňa - J. Sedláček, Obročník (73. Krivák) - Viazanko (88. Bernadina), Njire (63. Wiezik), Breznaník - Matúš Mikuš Zlaté Moravce-Vráble: Krnáč - Čögley, Udeh (80. M. Chren), Banovič, Dimitrijevič - Ewerton Paixao da Silva, Duga (62. Ľ. Urgela), Richtárech (46. J. Casado), Orávik - Ďubek - Brašeň Marek Fabuľa, tréner Podbrezovej: "Veľmi dobre nám fungovala ofenzíva, ale iba prvých dvadsaťpäť minút. Dali sme gól a mohli sme pridať aj ďalšie. Potom prevzal iniciatívu súper a bol veľmi nepríjemný. V tom čase sme mali aj šťastie a vďaka výbornému Kuciakovi sme neinkasovali. V druhom polčase defenzíva pracovala na jednotku až na jednu nevyužitú šancu Ďubeka. V ofenzíve to už fungovalo dobre, mali sme príležitosti a ďalšie dve sme aj využili. Nebol to však jednoduchý zápas. Súper bol nepríjemný, má svoju kvalitu a tieto tri body sa nerodili ľahko. Žiaľ Leško nemohol nastúpiť pre vysoké teploty." Juraj Jarábek, tréner ViOnu: "Videli sme výborné stretnutie, oba tímy chceli hrať futbal. Kto neprišiel na štadión, môže banovať. V prvom polčase sa striedali šance na oboch stranách. Škoda gólu Viazanka na 1:0. Inkasovali sme po našich chybách. My musíme byť úspešnejší v koncovke. Mali sme veľa šancí, ale nevyužili sme ich. To nás stálo dnes aspoň bod. Domáci si za premenené šance zaslúžili vyhrať. My sme nehrali zle, ale za držanie lopty či za futbalovú krásu sa nevyhráva. Podbrezová bola efektívna, preto má tri body."


Znalca odsúdili za platinové sitká na desať rokov

Znalec Ondrej Balog dostal desaťročný trest, druhého obžalovaného Juraja Lettricha súd oslobodil.

BRATISLAVA. Znalec, ktorý v roku 2011 ohodnotil platinové sitká na 80-tisíc eur, pričom ich skutočná hodnota bola takmer tri milióny, by mal ísť na desať rokov za mreže. Rozhodol o tom v utorok senát Okresného súdu Bratislava I pod vedením predsedu senátu Stanislava Dutka. Obžalovaného znalca Ondreja Baloga uznal súd za vinného, pretože nemal žiadnu pochybnosť o tom, že bol nápomocný pri spáchaní trestného činu. Balog sa po krátkej porade so svojím advokátom ešte v pojednávacej miestnosti proti rozsudku odvolal. Juraja Lettricha, ktorý bol vedúcim služobného úradu Správy štátnych hmotných rezerv v čase, keď sa platinové sitká predali pod cenu, súd oslobodil. Proti tomuto rozsudku sa odvolal prokurátor. Rozhodnutie súdu nechceli Lettrich ani Balog komentovať. O treťom obžalovanom v jednej z najväčších káuz vlády Ivety Radičovej, Jánovi Koritkovi, sa bude rozhodovať v inom pojednávaní. Ešte minulý týždeň ho na návrh prokurátora súd vylúčil na samostatné konanie v záujme urýchlenia celého procesu. Sudca počas zdôvodňovania svojho rozsudku niekoľkokrát naznačil, že podozrenie zo zodpovednosti za nevýhodne predané platinové sitká sa zďaleka nekončí pri pôvodnej trojici obžalovaných. „Súd vypočul množstvo svedkov a môže konštatovať, že ani Lettrich, ani Balog neboli tí, ktorí prišli na to, ako získať peniaze z majetku štátu,“ vyhlásil počas zdôvodnenia sudca Dutko. Povedal, že síce nemôže komentovať prácu polície ani iných orgánov, no poukázal na niekoľko sporných okamihov. Bolo preukázané, že ak Lettrichovi niekto zo svedkov telefonoval, umýval si ruky a odkázal na iných ľudí. Zo svedeckých výpovedí počas pojednávania totiž vyplynulo, že polícia o podozrivom predaji sitiek vedela už koncom leta 2011. Napriek tomu sa však rozhýbala až začiatkom roka 2012 v čase, keď už bola platina prevedená na niekoľko ďalších spoločností a peniaze nenávratne stratené. Pri vysvetľovaní, prečo obžalovaného Lettricha súd za vinného neuznal, Dutko povedal, že jeho vina nebola preukázaná bez akýchkoľvek pochybností. Mohol síce vedieť o tom, že sa na Správe štátnych hmotných rezerv deje niečo nečestné, no nebol tým, kto sa mal v prípade osobne angažovať. „Bolo preukázané, že ak mu niekto zo svedkov telefonoval, umýval si ruky a odkázal na iných ľudí,“ povedal sudca s tým, že celú záležitosť organizovali úplne iné osoby. V kauze platinové sitká podľa prokurátora obžalovaní nenakladali s majetkom štátu hospodárne. Naopak, namiesto toho účelovo pribrali do konania znalca z odboru strojárstvo Ondreja Baloga. Ten podľa výsledkov policajného vyšetrovania stanovil všeobecnú hodnotu platinových sitiek na 81 720 eur. K nízkej hodnote dospel tak, že sa v znaleckom posudku z 29. marca 2011 nezaoberal tým, že sitká sú z drahých kovov, a to s obsahom 90 až 95 percent platiny a päť až desať percent ródia. Pri elektronickej aukcii v júli 2011 tak boli podhodnotené. Napokon vyhrala ponuka za 667 656 eur, reálna hodnota platinových sitiek však podľa polície na trhu predstavovala najmenej 2 895 490 eur.


Americký akciový trh rástol piaty deň po sebe

Motorom rastu boli najmä technologické tituly.

BRATISLAVA. Akciový trh v USA v pondelok posilnil. Motorom rastu, ktorý pokračoval piaty deň v rade, boli najmä technologické tituly. Investori privítali rozhodnutie amerického prezidenta Donalda Trumpa odložiť zavedenie ciel na dovozy z Mexika.Washington k tomuto kroku pristúpil po tom, čo sa obe krajiny dohodli na spolupráci pri obmedzení nelegálnej migrácie. Trump ďalej uviedol, že má záujem rokovať s čínskym prezidentom Si Ťin-pchingom. Stretnutie by sa podľa neho malo uskutočniť ešte tento mesiac v rámci summitu skupiny G20 v japonskej Osake.Index S&P 500 posilnil o 0,5 percenta na 2 886,73 bodu, Dow Jones o 0,3 percenta na 26 062,68 bodu a Nasdaq o 1,1 percenta na 7 823,17 bodu.


Zakladateľ Wikipedie vytvára spravodajskú platformu, chce bojovať proti hoaxom

LONDÝN. Zakladateľ internetovej encyklopédie Wikipedia Jimmy Wales vytvára spravodajskú platformu Wikitribune, ktorá bude kombinovať prácu profesionálnych novinárov a dobrovoľníkov. Jeho cieľom je, aby služba prinášala „faktické a neutrálne“ články, ktoré by pomohli bojovať s problémom falošných správ, píše server BBC. Služba Wikitribune má byť bezplatná a nemala by obsahovať reklamu. Jej financovanie by sa tak malo zakladať na pravidelných príspevkoch podporovateľov. Model založený na reklame využívaný väčšinou internetových médií podľa Walesa vedie k „honbe za kliknutiami“, ktoré ovplyvňujú úroveň spravodajstva. Wikitribune má podľa BBC množstvo prvkov spoločných s Wikipediou. Vyžaduje napríklad, aby autori príspevkov uvádzali zdroje predkladaných faktov a spolieha sa na verejnosť pri editovaní a zachovávaní správnosti článkov. Zmeny na stránkach Wikitribune pritom budú podliehať schvaľovaniu zo strany pracovníkov služby či poverených dobrovoľníkov. Wikitribune bude disponovať aj tímom platených autorov, píše BBC. Wikipediu Wales spustil 15. januára 2001. Ide o encyklopédiu s otvoreným obsahom, ktorej podobu vytvárajú užívatelia-dobroboľníci. Encyklopédiu netvorí platený redakčný tím, články a ich úpravy sú dielom užívateľskej komunity a každý, kto si nejaké heslo prečíta, ho môže upraviť či prípadne vytvoriť nový záznam.


Lietadlo katarskej spoločnosti núdzovo pristálo v Budapešti

BUDAPEŠŤ. Lietadlo katarskej leteckej spoločnosti Qatar Airways v piatok núdzovo pristálo v Budapešti pre nevoľnosť jedného z pasažierov, informovala maďarská agentúra MTI. O stave cestujúceho agentúra neposkytla bližšie informácie. Airbus A380-800 letel z katarskej metropoly Dauhá do Londýna. Štvormotorový dvojposchodový Airbus A380-800, ktorý je najväčším dopravným lietadlom na svete, doposiaľ - okrem piatka - pristál na budapeštianskom Medzinárodnom letisku Ferenca Liszta iba raz - v roku 2011 na leteckej prehliadke. Budapeštianske letisko je totiž schopné obslúžiť toto lietadlo iba v obmedzenej forme, dodala MTI.


Teroristov zabili za pár minút. Britskí policajti väčšinou nemajú zbrane

Vo veľkých britských mestách hliadkuje čoraz viac špeciálnych ozbrojených jednotiek.

LONDÝN, BRATISLAVA. Ak by prišli o niekoľko minút neskôr, počet obetí sobotňajšieho teroristického útoku v Londýne by bol takmer určite oveľa vyšší. Medzi prvým núdzovým telefonátom a zabitím všetkých troch páchateľov londýnskeho útoku však prešlo len osem minút. Keď pred štyrmi rokmi islamisti napadli člena britských bezpečnostných zložiek, policajti boli na mieste za takmer dvojnásobný čas. A to aj napriek tomu, že drvivá väčšina britských policajtov nenosí zbraň. Za rýchlou reakciou sú členovia špeciálnych jednotiek ARV (Armed Response Vehicles, v preklade ozbrojené zásahové vozidlá). V uliciach britských miest sa ich preventívne pohybuje čoraz viac, na rozdiel od bežných policajtov prešli tvrdým výcvikom a páchateľov môžu zneškodniť aj bez varovania. Od teroristických útokov v Paríži v roku 2015 ich počet výrazne stúpol. "Fakt, že odpoveď na tieto útoky bola taká rýchla a že bezpečnostné zložky neváhali zastreliť tieto osoby, svedčí o tom, že polícia je vo výhode," tvrdí pre Washington Post analytik Raffaelo Pantucci. Keď osem britských ozbrojených policajtov v sobotu v noci prišlo do oblasti v okolí London Bridge, presne vedeli, po kom majú ísť. Ich kolegovia v centrále Scotland Yardu už vďaka policajným kamerám mali predstavu o pohybe aj výzore podozrivých páchateľov. Situácia, ktorej čelili, bola kritická. Bola to otázka života a smrti Problémom bolo, že všetci traja boli opásaní niečím, čo pripomínalo samovražedné vesty. Napokon išlo len o atrapy, to však v tej chvíli nikto nemohol tušiť. Členovia špeciálnych jednotiek aj preto všetkých troch mužov zasypali až 50 strelami. „Situácia, ktorej čelili, bola kritická. Bola to otázka života a smrti,“ vysvetľoval neskôr dôstojník londýnskej metropolitnej polície Mark Rowley. Policajti preto na podozrivých strieľali od začiatku s jasným cieľom – aby ich zabili a zabránili im odpáliť sa. Briti pritom nie sú zvyknutí na ozbrojených policajtov. Až 90 percent z nich vôbec nenosí strelnú zbraň, maximálne obušky alebo ohlušujúcu pištoľ. Vidno to aj na štatistikách. V roku 2016 metropolitná polícia v Londýne uskutočnila 3300 výjazdov za podozrivými ozbrojencami. Nepadol pri nich pritom ani jediný výstrel. Za posledných desať rokov zastrelili len desať ľudí, ak nepočítame posledný teroristický útok. Pre porovnanie, americkí policajti v rovnakom roku zastrelili 1092 ľudí.


Slovenské domácnosti sú zadlžené viac ako živnostníci a firmy

Dlh domácností na Slovensku za poslednú dekádu výrazne vzrástol.

BRATISLAVA. Dlh domácností na Slovensku za poslednú dekádu výrazne vzrástol a v súčasnosti sú zadlžené viac ako živnostníci a firmy. Tempo zadlžovania sa slovenských domácností je v porovnaní s Európskou úniou (EÚ) nadpriemerné. To môže zhoršiť ich platobnú disciplínu v menej priaznivej fáze ekonomického cyklu, hoci domácnosti dlhodobo znižujú podiel svojich nesplácaných úverov. Vyplýva to z najnovšej analýzy Inštitútu finančnej politiky (IFP) pri Ministerstve financií (MF). Celkový objem úverov na Slovensku narástol od roku 2010 o viac ako 60 %. Zatiaľ čo v roku 2010 predstavovali úvery poskytnuté domácnostiam, firmám či samostatne zárobkovo činným osobám (SZČO) spolu viac ako 32 miliárd eur, v minulom roku to už bolo viac ako 52 miliárd eur. Najvýraznejšie sa v tomto období zadlžovali domácnosti, ktorých celkový objem úverov vzrástol o viac ako 115%, z takmer 14,5 miliardy eur v roku 2010 na viac ako 31 miliárd eur v minulom roku. Za posledných desať rokov domácnosti v objeme svojich dlhov predbehli aj firmy. "Zadlženie slovenských domácností stále rastie a pozitívne ekonomické výsledky naďalej podporujú záujem ľudí vziať si úver. Získanie pôžičky je totiž mimoriadne výhodné nielen kvôli Európskej centrálnej banke, ktorá drží úrokové sadzby na nule, ale aj kvôli ekonomickému vývoju na Slovensku," priblížili analytici IFP. Z hľadiska samotného splácania, domácnosti sú podľa analytikov relatívne stabilné v porovnaní so živnostníkmi (SZČO), ktorí na zmeny investičnej aktivity či úrokov reagujú najcitlivejšie. Dlhodobo najspoľahlivejšími dlžníkmi sú podniky, v čase recesie však najspoľahlivejšie splácajú úvery domácnosti. Tempo zadlžovania slovenských domácností je síce v porovnaní s EÚ nadpriemerné, kvalita splácania úverov sa však od finančnej krízy spred desiatich rokov zlepšila a v súčasnosti je približne na úrovni EÚ. Podiel nesplácaných úverov sa na Slovensku od finančnej krízy postupne znižuje. "Najvýraznejšie zlepšenie pritom dosiahli SZČO a pomaly dobiehajú domácnosti a podniky," doplnili analytici IFP. Zatiaľ čo v roku 2010 nesplácali živnostníci viac ako 360 dní takmer 10 % všetkých úverov, ktoré si vzali, v minulom roku toto číslo kleslo iba na 2,5 %. V prípade firiem a domácností tiež došlo k zlepšeniu splácania, avšak nie až tak výrazne ako v prípade SZČO. "K celoplošnému zlepšeniu prispeli zrejme okrem pozitívnych makroekonomických podmienok aj prísnejšia banková regulácia v oblasti likvidity, kreditnej kvality a kapitálovej primeranosti," konštatujú analytici. Rizikom nesplácania zostáva ekonomické spomalenie. "Silnejšia ekonomická recesia by totiž spôsobila nárast zlyhaných úverov. Subjektmi, ktoré by boli najviac postihnuté nepriaznivým ekonomickým vývojom sú SZČO. Na druhom mieste sú podniky a domácnosti až na konci," dodali analytici.


Dominika Cibulková nebude hrať na Wimbledone 2019

Loading
 ... BRATISLAVA. Slovenská ženská tenisová jednotka Dominika Cibulková sa nepredstaví na treťom grandslamovom turnaji sezóny. Cibulková na sociálnej sieti informovala, že sa musí vzdať prestížneho Wimbledonu pre problémy s achilovkou v ľavej nohe. Slovenke sa vlani na londýnskom grandslame darilo, keď sa prebojovala až do štvrťfinále. V ňom podľahla Lotyške Ostapenkovej. "Je to pre mňa veľmi ťažké aj preto, lebo minulý rok som dosiahla štvrťfinále a mám odtiaľ množstvo pekných spomienok. Budú mi chýbať moji fanúšikovia," odkázala Cibulková. Táto tenisová sezóna pre Cibulkovú zatiaľ nie je úspešná. Od začiatku roka 2019 sa predstavila na deviatich turnajoch a v žiadnom z nich neprešla ďalej ako do druhého kola.


Stovky migrantov sa pokúsili preliezť cez plot do španielskej Melilly

Približne 300 migrantov sa pokúsilo preliezť hraničný plot, ktorý oddeľuje španielsku severoafrickú exklávu Melilla od Maroka.

MADRID. Približne 300 migrantov sa v utorok pokúsilo preliezť cez šesťmetrový hraničný plot, ktorý oddeľuje španielsku severoafrickú exklávu Melilla od Maroka. Mnohí z nich hádzali na policajtov kamene a iné predmety. Ako oznámili úrady v Melille, španielski a marockí policajti väčšinu migrantov zatlačili od plota, asi stovke z nich sa však podarilo dostať sa do mesta. Troch policajtov a troch migrantov museli ošetriť pre zranenia. Jedného z príslušníkov polície zranil hák, ktorý migranti použili pri lezení cez plot. Tisíce migrantov zo subsaharskej Afriky sa každoročne pokúsia vstúpiť do Španielska cez jeho dve severoafrické exklávy Ceuta a Melilla. Tých, ktorým sa to podarí, umiestnia do dočasných záchytných centier. Časom ich vrátia do krajiny pôvodu alebo prepustia.


Výbuch budovy na talianskej farme zabil troch hasičov

MILÁNO. Explózia v budove v talianskom regióne Piemont si vyžiadala smrť troch hasičov. Televízna stanica Sky TG24 informovala, že hasiči prišli na miesto po tom, ako ich privolali pre explóziu v nevyužívanej budove na farme v provincii Alexandria. V utorok ráno však nastal druhý, väčší výbuch, ktorý pripravil o životy troch mužov. Telo jedného z nich našli pod troskami po niekoľkých hodinách.


KOMENTÁR PETRA SCHUTZASlovenský Lex Panama

Aj keby Žitňanskej zákon skresal rozkrádanie naozaj len o „drobné“, stále hovoríme asi o desiatkach miliónov eur.

Registrované partnerstvo verejného a súkromného sektora, ktoré prešlo parlamentom, je inštitút, ktorým sa bude Lucia Žitňanská na dôchodku obhajovať, prečo sa dala nakriatnuť na funkciu vo vláde Fico III. Odpoveď na otázku, či sa viac priehľadnosti do vlastníctva obchodných partnerov štátu – čo je vedúca idea zákona – premietne aj do menšieho kradnutia a úspor verejných zdrojov, jej prisúdi aj známku (miesto) v dejinách. Politický rozmer aktu, ktorým je prijatie (minimálne naoko) silnej protikorupčnej legislatívy koaličnou vládou Smeru, je určite iluzórny a klamlivý. Tentoraz ho však nechajme pod čiarou vecnosti. Anonymizácia vlastníkov v schránkach vyrástla totiž na zrejme najrozšírenejší manéver pri snahách o legalizáciu výnosov z politických a verejných funkcií. A hoci je „problém“ krikľavý viac než desať rokov (a všetci títo politici – napriek nespočetným upozorneniam aj z tohto miesta – sa mu len prizerali), aj neskorý experiment má svoj význam. Experiment preto, lebo filozofia zákona je dosť raritná na to, aby sa dalo veriť, že hromadne stopne napr. len tie obstarávania, ktoré sa dejú iba z dôvodu, že politik navštívil kamaráta, že je tu jedna zákazka špeciálne preňho, ak sa teda dohodnú, všakáno... Naopak, opodstatnene sa dá domnievať, že kruhom tejto „ekonomiky“ s exkluzivitou na štátnu bradavku nová norma skomplikuje životy. Keďže, samozrejme, „sekuritizácia“ vlastníctva (lupu) cez najatých právnikov či správcov z Mossack Fonseca nie je úplne triviálny ani lacný špás. Jasné, vymyslia sa nové finty, život je už raz taký večný kolobeh. Aj keby však Žitňanskej zákon skresal rozkrádanie naozaj len o „drobné“ (drobný zlomok), stále hovoríme asi o desiatkach miliónov eur. Úskalím tiež môže byť, čo povedia na toto registrované partnerstvo ústava a európske predpisy. Napríklad, ak súd v Žiline povie, že my vám neveríme, vy nevyzeráte (napr. bezdomovec) ako vlastník, tak štát hneď môže rušiť zmluvy. Nemôže. Kým niekto (Žilina?) nepreukáže explicitný podvod tým, že vypátra (pomenuje) úplne „najkoncovejšieho“ užívateľa výhod, tak štát prehrá spor na všetkých inštanciách. Alebo nie? Sú totiž názory, že právny štát nemôže vymáhať od vlastníkov striptíz až do posledného zvršku. Tento text ste mohli čítať vďaka tomu, že platíte za obsah. Vážime si to.


Aktivisti upozornili na vyše tisíc zatknutých po protestoch v Egypte

V utorok boli zatknutí aj dvaja známi akademici.

KÁHIRA. Viac ako 1000 osôb zatkli v Egypte po minulotýždňových neobvyklých protestoch proti vláde prezidenta Abdala Fattáha Sísího. Informovala o tom v stredu agentúra DPA s odvolaním sa na vyjadrenie dvoch ľudskoprávnych organizácií. Podľa skupiny Egyptský výbor pre práva a slobody (ECRF) bolo zatknutých celkovo 1003 ľudí. Egyptské centrum pre ekonomické a sociálne práva (ECESR) zase informovalo o 1298 zadržaných demonštrantoch. V utorok boli zatknutí aj dvaja známi akademici, uviedli ich príbuzní a právnici. Na protivládnych protestoch sa uplynulý piatok vo viacerých egyptských mestách zúčastnili tisíce ľudí. Protesty vyvolali tvrdenia egyptského podnikateľa a aktivistu Muhammada Alího, ktorý ešte v polovici septembra, avšak bez uvedenia dôkazov obvinil prezidenta Sísího i egyptskú armádu z korupcie. Alí, ktorý pracoval 15 rokov na armádnych projektoch, sa momentálne nachádza v dobrovoľnom exile v Španielsku. Na Facebooku zverejnil sériu videí, v ktorých Sísího a egyptskú armádu obvinil z rozsiahleho plytvania verejnými zdrojmi. Tie boli podľa neho vynakladané na vily a iné stavebné projekty, určené pre vysokopostavených armádnych činiteľov. Sísí všetky Alího obvinenia označil za "nehorázne klamstvá a očierňovanie".


Airbus dostane na vývoj nového vrtuľníka stámiliónovú podporu

Podporu na vývoj vrtuľníka bude Airbus dostávať počas ôsmich rokov.

BRUSEL. Európska únia schválila spoločnosti Airbus štátnu pomoc v sume vyše 377 miliónov eur, ktorú jej poskytnú Francúzsko a Nemecko na vývoj nového vrtuľníka. Európska komisárka pre hospodársku súťaž Margrethe Vestagerová v pondelok uviedla, že tieto dotácie podporia súkromné investície do projektu a "pomôžu priniesť na trh novú generáciu inovatívnych ťažkých vrtuľníkov" bez narušenia konkurencie v 28-člennom bloku. Podporu na vývoj vrtuľníka bude Airbus dostávať počas ôsmich rokov, pričom Francúzsko poskytne 330 miliónov eur a Nemecko 47,25 miliónov eur. Eurokomisárka Vestagerová konštatovala, že projekt vrtuľníka X6 presahuje kapacity samofinancovania spoločnosti Airbus, čo umožňuje schválenie štátnej pomoci. Airbus je nadnárodná firma vyrábajúca letecké stroje, v ktorej majú podiely viaceré európske krajiny, vrátane Francúzska, Nemecka a Španielska.


Kristýna Plíšková získala v Taškente svoj premiérový titul na okruhu WTA

Češka vo finále zdolala obhajkyňu Hibinovú.

Dvojhra - finále: Kristýna Plíšková (ČR) - Nao Hibinová (Jap.-4) 6:3, 2:6, 6:3 TAŠKENT. Česká tenistka Kristýna Plíšková triumfovala na turnaji WTA International Tashkent Open v uzbeckom Taškente (dotácia 250 000 USD, tvrdý povrch Plexipave). V sobotňajšom finále dvojhry zvíťazila nad štvrtou nasadenou obhajkyňou titulu, Japonkou Nao Hibinovou, za 107 minút 6:3, 2:6, 6:3 a získala svoj prvý titul na okruhu.


Šanca futbalistov je minimálna, pomôže im iba zázrak

BRATISLAVA. Šanca Slovákov postúpiť na majstrovstvá sveta 2018 v Rusku sa po pondelkových zápasoch kvalifikácie zmenšila na minimum. Na to, aby nespadli na deviatu – a teda nepostupovú – priečku, potrebujú súhru výsledkov v ďalších skupinách. Ani jeden však zatiaľ nevyšiel podľa ich predstáv. Ukrajina prehrala doma s Chorvátskom 0:2 a Wales prehral s Írskom 0:1. V oboch prípadoch Slováci potrebovali remízu. Nevyšla ani tretia varianta, keď Srbsko zdolalo Gruzínsko. Európa: Rusko (hostiteľ), Belgicko, Nemecko, Anglicko, Španielsko, Poľsko, Srbsko, Island Južná Amerika: Brazília Severná a Stredná Amerika a Karibik: Mexiko, Kostarika Ázia: Irán, Japonsko, Kórejská republika, Saudská Arábia Afrika: Nigéria, Egypt Z deviatich tímov, ktoré skončia na druhom mieste, bude mať jeden smolu. A všetko nasvedčuje tomu, že to budú Slováci. Slováci majú v utorok poslednú šancu a už im pomôže iba zázrak. Grécko by totiž muselo v utorok doma získať najviac bod s jasne najslabším tímom celej skupiny Gibraltárom (0 bodov, skóre 3:43). Ak by sa to však náhodou stalo, Bosna a Hercegovina by zároveň musela zvíťaziť v Estónsku. Potom by sa posunula na druhé miesto v skupine, ale v tabuľke druhých tímov by mala iba jedenásť bodov. Slovensko v závere môže doplatiť na smolné výsledky a inkasované góly počas celej kvalifikácie. Trebárs inkasovaný gól v piatej minúte nadstaveného času proti Anglicku, ktorý znamenal prehru 0:1. Inkasovaný gól v predposlednej minúte v Škótsku a opäť 0:1. Štyri zápasy prehrali Slováci o gól. To všetko Slovákov teraz dvojnásobne mrzí. Žreb baráže sa uskutoční sedemnásteho októbra v Zürichu. Osem účastníkov rozdelia do dvoch výkonnostných košov. Do prvého budú nasadené štyri najlepšie krajiny podľa rebríčka FIFA k šestnástemu októbru. V druhom budú zvyšné štyri krajiny. Termíny baráže sú 9. až 14 novembra.


Nezamestnanosť v eurozóne aj v celej EÚ vo februári klesla

Februárová nezamestnanosť v rámci celej EÚ klesla na 7,1 percenta.

BRATISLAVA. Sezónne upravená miera nezamestnanosti v eurozóne vo februári klesla na 8,5 percenta z januárovej úrovne 8,6 percenta. Nezamestnanosť v eurozóne sa tak dostala najnižšie od decembra 2008. Vo februári minulého roka bola vo výške 9,5 percenta. V rámci celej Európskej únie sa februárová nezamestnanosť medzimesačne tiež znížila, a to na 7,1 percenta z januárových 7,2 percenta a dostala sa najnižšie od septembra 2008. Vo februári minulého roka bola vo výške 8 percent. Informoval o tom v stredu štatistický úrad Európskej únie Eurostat.Na Slovensku bola vo februári podľa údajov Eurostatu nezamestnanosť na úrovni 7,5 percenta, čiže klesla medzimesačne z januárových 7,6 percenta aj medziročne, z úrovne 8,6 percenta, na ktorej bola vo februári 2017. Najnižšiu nezamestnanosť vo februári v rámci členov EÚ mali Česká republika (2,4 %) a Nemecko a Malta (zhodne 3,5 %). Najvyššia nezamestnanosť trápila Grécko, kde v decembri predstavovala 20,8 percenta. Na druhom najhoršom mieste bolo Španielsko s februárovou nezamestnanosťou 16,1 percenta.Medziročne sa nezamestnanosť znížila vo všetkých štátoch Európskej únie okrem Estónska, z ktorého boli k dispozícii údaje za január, pričom stúpla z 5,8 percenta na 6,5 percenta. Najvýraznejší pokles bol na Cypre (z 12,6 % vo februári 2017 na 9,6 % vo februári 2018), v Grécku (z 23,4 % v decembri 2016 na 20,8 % v decembri 2017) a v Chorvátsku (z 12 % vo februári 2017 na 9,6 % vo februári 2018).


Drucker plánuje opraviť nemocnice a vybudovať integrované centrá

Minister zdravotníctva plánuje tiež predstaviť návrh, ako dostať špecialistov do oblastí, kde chýbajú.

BRATISLAVA. Minister zdravotníctva Tomáš Drucker (nominant Smeru) plánuje tento rok začať s rekonštrukciou nemocníc. Chce rozbehnúť dobudovanie urgentných príjmov či vznik centier integrovanej zdravotnej starostlivosti v menších mestách. Plánuje tiež predstaviť návrh, ako dostať špecialistov do oblastí, kde chýbajú. Rád by znížil aj čakacie lehoty na CT a MR vyšetrenie, pracuje na definovaní toho, na čo má pacient nárok v rámci zdravotnej starostlivosti. Drucker plánuje rozšíriť aj počet špecialistov na záchranných operačných strediskách, ktorí pomôžu pacientom s konzultáciou zdravotného stavu. Tieto zámery nedávno predstavil novinárom. Rekonštrukciou by mala napríklad prejsť detská nemocnica na bratislavských Kramároch, Univerzitná nemocnica Bratislava (UNB) či fakultná Rooseveltova nemocnica v Banskej Bystrici. Práce sa začnú tento rok, dokončenie Drucker očakáva v priebehu budúceho roka či v roku 2019. Peniaze sa budú čerpať z prostriedkov, ktoré štát získal zrušením maximálneho vymeriavacieho základu pre výpočet odvodov do zdravotných poisťovní. "V bratislavskej detskej nemocnici by mali vymeniť okná a výťahy, dobudovať urgent či ubytovanie pre rodičov," povedal minister. V UNB by sa takisto mali prioritne riešiť urgenty. Drucker ich chce vybudovať na Kramároch a v Petržalke na Antolskej ulici, v Ružinove plánuje urgent dobudovať. Úpravy sú podľa Druckera nevyhnutné, hoci sa ide v Bratislave stavať nová UNB, tá by však mala byť hotová o niekoľko rokov. V Banskej Bystrici by malo dôjsť ku kompletnej rekonštrukcii tepelného hospodárstva i obvodového opláštenia. Drucker chce vybaviť zdravotníckou technikou aj niektoré regionálne úrady verejného zdravotníctva, operačné stredisko záchraniek či niektoré fakultné nemocnice a špecializované ústavy. Urgentné príjmy by sa mali rekonštruovať aj z eurofondov. Nárok čerpať ich by malo mať 32 nemocníc, a to od júna tohto roka. "Všetky materiálno-technické požiadavky spĺňa málo urgentov na Slovensku," priznal Drucker. Má vzniknúť aj takých šesť urgentov, v ktorých budú traumacentrá, tie dnes chýbajú. Podľa Druckera by mali byť v Bratislave, Martine, Nitre, Poprade, Košiciach a Banskej Bystrici. Integrované centrá majú vzniknúť mimo okresných a krajských miest. V týchto oblastiach chce zabezpečiť lepší prístup zdravotnej starostlivosti. Malé zdravotnícke zariadenia by mali napríklad v jednej budove zoskupiť všeobecných lekárov pre dospelých, pediatrov i niektorých špecialistov. Výzvu na čerpanie prostriedkov by chcel Drucker uverejniť v tomto roku, žiadateľmi budú môcť byť samosprávy v spolupráci s poskytovateľmi zdravotnej starostlivosti. Rezort zdravotníctva na to plánuje vyčleniť desiatky miliónov eur. Ministerstvo zdravotníctva (MZ) by chcelo zadefinovať aj minimálnu sieť špecialistov v každom okrese. Dnes sa ich minimálny počet stanovuje v rámci krajov. "Dnes nie sú vždy vyvážene rozložení, viac ich je v ekonomicky atraktívnejších oblastiach," povedal Drucker. O novej sieti komunikuje so zdravotnými poisťovňami. "Ak ju po novom budú mať v okresoch zazmluvnenú efektívne, mohli by byť za to odmeňované," uviedol minister. Týmto krokom chce takisto zlepšiť dostupnosť lekárov pre pacientov. Drucker so zdravotnými poisťovňami konzultuje aj postup, ako znížiť čakacie lehoty na CT a MR vyšetrenie. Minister by po personálnej stránke posilnil aj záchranné operačné strediská, projekt pripravuje. Chcel by tam mať väčšie zastúpenie lekárov v niektorých špecializáciách, napríklad pediatrov. "Týmto ale nechcem nahrádzať prácu záchranárov," povedal s tým, že pre pacienta by to mohla byť vítaná služba.


Ukrajina obvinila Rusko z rozsiahleho kybernetického útoku

Služba bezpečnosti Ukrajiny doplnila, že útočníkom nešlo o zisk, ale o vyvolanie chaosu.

MOSKVA. Ukrajina v sobotu obvinila ruské bezpečnostné služby z plánovania a prevedenia rozsiahleho kybernetického útoku, ktorý tento týždeň zasiahol počítače na celom svete. Informuje o tom agentúra AP. Služba bezpečnosti Ukrajiny (SBU) vo vyhlásení uviedla, že podobnosti medzi týmto škodlivým softvérom a predošlými útokmi na ukrajinskú infraštruktúru dokazujú, že za útokom sú ruské spravodajské služby. SBU doplnila, že útočníkom nešlo o zisk, ale o vyvolanie chaosu na Ukrajine. Rusko na dané obvinenia bezprostredne nereagovalo. Ukrajinu zasiahol kybernetický útok, ktorý sa začal v utorok, najviac zo všetkých krajín. Počítače vo vládnych úradoch, energetických spoločnostiach a bankomatoch boli dočasne znefunkčnené, keďže ich dáta hackeri zašifrovali. Ruské spoločnosti vrátane štátneho ropného gigantu Rosnefť oznámili, že ich tiež zasiahol tento kybernetický útok. Väčšina počítačových systémov sa však "zotavila" do 48 hodín. Kyjev už viac ráz obvinil Moskvu zo sponzorovania hackerských útokov vrátane toho pred ukrajinskými parlamentnými voľbami v roku 2014, ktorý bol zameraný na tamojší volebný systém, či ataku, ktorý v roku 2015 vyradil z činnosti ukrajinskú elektrickú sieť. Vzťahy medzi Ruskom a Ukrajinou skolabovali, keď Moskva v roku 2014 anektovala ukrajinský polostrov Krym a začala podporovať proruských separatistov bojujúcich na východe Ukrajiny.


Slovenským brankárom sa v Česku darilo, Janus i Čiliak vychytali výhry

PRAHA. Slovenskí brankári Jaroslav Janus a Marek Čiliak prispeli k domácim víťazstvám svojich tímov. Litvínov s Janusom zdolal Liberec 6:3, Brno s Čiliakom triumfovalo nad Vítkovicami 3:1. Zo slovenských hráčov sa gólovo nepresadil ani jeden, asistovali však až štyria. Česká extraliga - 49. kolo: Góly: 3. Válek, 24. Kašpar (JURAJ MIKÚŠ), 27. Graborenko, 35. Kašpar, 51. Jurčík, 57. Trávníček - 9. a 37. Valský, 5. Birner (LIBOR HUDÁČEK) /brankár Jaroslav Janus (Litvínov) zneškodnil 28 striel súpera/ Góly: 17. Herman, 45. Okál - 17. Tomica Góly: 55. Orsava, 56. Zaťovič - 29. Lev (RASTISLAV DEJ) /brankár Marek Čiliak (Brno) zneškodnil 24 striel súpera/ Góly: 42. Cibulskis - 34. Allen, 44. Eberle Góly: 34. Vyrůbalík, 57. Knotek, 60. Ondrušek - 42. Pláněk Góly: 1. Sýkora, 57. Kloz - 7. Kovařčík, 10. Roth, 23. M. Kovařčík, 52. Růžička Góly: 19. Piskáček, 28. Pech (ANDREJ KUDRNA), 33. Blain, rozh. nájazd Bukarts - 28. a 49. Skuhravý, 12. Vlach


Spoločná európska mena oproti doláru posilnila

Ekonomika eurozóny v máji rástla najrýchlejším tempom za tri mesiace.

NEW YORK. Euro v úvode stredajšieho obchodovania posilnilo voči doláru, keďže prieskum agentúry IHS Markit ukázal, že ekonomika eurozóny v máji rástla najrýchlejším tempom za tri mesiace. Index nákupných manažérov eurozóny, ktorý agentúra zostavuje, stúpol na úroveň 51,8 bodu z aprílových 51,5 bodu.Spoločná európska mena vzrástla na 1,1266 USD/EUR z utorkovej úrovne 1,1251 USD/EUR. Dolár si však prilepšil oproti japonskému jenu, a to na 108,30 JPY/USD z hodnoty 108,15 JPY/USD.


Riziko recesie v USA podľa Bank of America rastie

Dôvodom je neistota súvisiaca s americko-čínskou obchodnou vojnou.

BRATISLAVA. Riziko recesie v americkej ekonomike podľa Bank of America rastie. Na základe najnovších údajov ekonómovia tejto globálnej banky predpokladajú, že pravdepodobnosť recesie v hospodárstve USA v budúcom roku je vyššia ako 30 percent. Neistota súvisiaca s americko-čínskou obchodnou vojnou a spomalenie globálnej ekonomiky totiž v posledných týždňoch negatívne vplývajú na akciové indexy hlavných búrz. Informoval o tom portál cnbc. com.Tri z piatich ekonomických indikátorov, ktoré mapujú hospodárske cykly, a to predaj áut, priemyselná produkcia a celkový počet odpracovaných hodín, sú na úrovniach, aké dosiahli tesne pred predchádzajúcimi recesiami, uviedol Ethan Harris, globálny ekonóm Bank of America. Dodal však, že "svetlým bodom" americkej ekonomiky je to, že počet nových žiadateľov o štátnu podporu v nezamestnanosti zostáva nízky.


Spolupráca Číny a Maďarska je vzájomne výhodná, uviedol čínsky premiér

Podľa Orbána majú všetky európske krajiny záujem na účasti na obrovskom rozvoji Číny.

BUDAPEŠŤ. Spolupráca Číny a Maďarska znamená vzájomne výhodné možnosti rozvoja pre obe krajiny, vyhlásil v utorok čínsky premiér Li Kche-čchiang po schôdzke s predsedom maďarskej vlády Viktorom Orbánom v Budapešti. Informovala o tom agentúra MTI. "V uplynulých rokoch sa kooperácia týchto krajín vydala dobrým smerom. Záujmom Číny je, aby sa Maďarsko stalo ešte dôležitejším cieľom čínskych investorov," zdôraznil Li. Predseda čínskej vlády, ktorý do Maďarska pricestoval v nedeľu, sa v pondelok zúčastnil na šiestom summite vlád 16 krajín strednej a východnej Európy (SVE16) a Číny. "Spolupráca Číny a týchto európskych krajín je mimoriadne dobrá a zodpovedá trendom globalizácie. Európu a Áziu spája spolupráca regiónov," dodal ministerský predseda východoázijskej krajiny. "Domnievam sa, že sa nemusíme obávať negatívnych vplyvov globalizácie. V uplynulých rokoch sa jednoznačne potvrdilo, že globalizácia môže vytvárať prekážky, avšak spolupráca je mimoriadne silným prostriedkom v udržaní kontroly nad ňou," povedal čínsky premiér. Spresnil, že spolupráca Číny s krajinami SVE je založená na vzájomnej úcte, slúži mieru a stabilite, pričom je každému prospešná. Orbán poznamenal, že doterajšiu čínsko-maďarskú spoluprácu sa podarilo posilniť vo všetkých aspektoch a že všetky európske krajiny majú záujem na účasti na obrovskom rozvoji Číny. "Štartovacie pozície Maďarska sú dobré, v regióne strednej a východnej Európy sú tieto pozície v súvislosti s Čínou vyslovene silné," zdôraznil maďarský premiér s poznámkou, že v tomto regióne vyváža najviac tovaru do Číny práve Maďarsko, pričom do Maďarska prichádza najviac investícií. Ako informoval, v zmysle teraz uzatvorených dvojstranných dohôd bude môcť vyvážať Maďarsko do Číny med a kukuricu. Ďalej maďarská Eximbank dostane úverový rámec 500 miliónov dolárov (418 miliónov eur) na financovanie projektov, akými je napríklad rozvoj chemického podniku BorsodChem v Kazincbarcike, podniku na výrobu elektrických autobusov v Komárome či termálny projekt v Sárváre. "Maďarsko má konkurencieschopné prostredie hospodárskej regulácie i daňové prostredie. Namiesto ideológií zakladáme svoju politiku na zdravom rozume," zdôraznil maďarský premiér.


V Indii sa zrútila vojenská helikoptéra, nehoda si vyžiadala sedem mŕtvych

GUVÁHÁTÍ. V indickom štáte Arunáčalpradéš sa v piatok zrútila vojenská helikoptéra. O život prišlo všetkých sedem ľudí na palube. Podľa polície sa nehoda stala v horskej oblasti Tawang. Jej príčiny zatiaľ nie sú známe. Helikoptéra vzlietla z vojenského letiska, ktoré sa nachádza v rovnakej oblasti. Na miesto vyslali policajné i vojenské jednotky. Indické vzdušné sily zaznamenávajú za ostatné roky pomerne často nehody strojov, ktoré pochádzajú ešte od niekdajšieho Sovietskeho zväzu. Podľa vlády za nehody môžu technické chyby aj ľudské zlyhania.


Režisér Sencov spálil svoj väzenský odev

Sencov vyhlásil, že väzenská uniforma je vecou, ktorú na svete najviac nenávidí.

KYJEV. Ukrajinský režisér Oleh Sencov, ktorý bol v Rusku odsúdený za terorizmus a nedávno v rámci výmeny väzňov vydaný Ukrajine, demonštratívne podpálil svoje väzenské oblečenie. Videozáznam na sociálnej sieti Facebook zverejnil aktivista Maxim Prokopenko. Na zábere vidno, ako Sencov zrejme horľavou tekutinou polieva svoje väzenské oblečenie, navlečené na stojane, a zapaľuje ho. Následne vyhlásil, že väzenská uniforma je "vecou, ktorú na svete nenávidí zo všetkého najviac". Sencovov čin sledovali jeho rodinní príslušníci vrátane jeho detí a priatelia. Ukrajinský režisér pripustil, že po svojom čine cítil veľkú úľavu. Sencov sa vrátil na Ukrajinu 7. septembra v rámci výmeny väzňov medzi Moskvou a Kyjevom. Spolu s ním prišli ďalší Ukrajinci vrátane 24 námorníkov, ktorí boli zadržaní vlani v novembri po incidente v Kerčskom prielive. Výmena zadržiavaných osôb medzi Ruskom a Ukrajinou sa uskutočnila v rámci formuly "35 za 35". Sencova zatkli v jeho dome v hlavnom meste Krymskej autonómnej republiky Simferopol 10. mája 2014 po tom, ako sa zúčastnil na protestoch proti anexii Krymského polostrova Ruskom. O rok neskôr ho v Rusku odsúdili na 20 rokov väzenia za sprisahanie s cieľom vykonať teroristický útok. Režisér Sencov bol najznámejším ukrajinským väzňom v Rusku, bol väznený na Sibíri, vo väzenskom tábore v blízkosti mesta Labytnangi. Na Sencovovo okamžité prepustenie vyzývali Rusko mnohé osobnosti kultúry a ľudskoprávni aktivisti, ako aj Európsky parlament, ktorý mu udelil vlani Sacharovovu cenu za slobodu myslenia. Dňa 14. mája 2018 začal Sencov hladovku, ktorou chcel dosiahnuť prepustenie všetkých ukrajinských politických väzňov z ruských väzníc. Stravu neprijímal 145 dní. Protest ukončil 6. októbra 2018 po hrozbách vedenia väznice a lekárov, že pristúpia k nútenému podávaniu výživy. Počas protestnej hladovky Sencov schudol 20 kilogramov a oslabil si zdravie: začal mať problémy so srdcom, mozgom, žalúdkom, pečeňou, obličkami i črevami.


Za zber lesných plodov v chránených územiach hrozí pokuta

Nelegálni zberači často poškodzujú prírodu a ohrozujú živočíchy.

BRATISLAVA. Ministerstvo životného prostredia (MŽP) upozorňuje na nezákonnosť zberu lesných plodov v treťom až piatom stupni ochrany, kde je prioritou ochrana rastlín a živočíchov. Zber čučoriedok, lesných jahôd, malín či rôznych druhov húb je na väčšine územia národných parkov Slovenska zakázaný, výnimkou sú len národné parky Slovenský raj, Slovenský kras a Veľká Fatra. Aj tu je však zber povolený len na vyhradených miestach a pre vlastnú spotrebu. "Za porušenie tohto zákazu môžu strážcovia prírody uložiť previnilcovi pokutu v blokovom konaní až do výšky 66 eur ako aj odobratie nazbieraných lesných plodov. Vo výnimočných prípadoch umožňuje zákon uložiť zberačom pokutu až takmer 3 320 eur," uviedol vo vyhlásení hovorca envirorezortu Tomáš Ferenčák. Častým problémom je podľa Ferenčáka najmä správanie zberačov v chránených územiach. V snahe nazbierať v čo najkratšom čase čo najviac lesných plodov používajú na zber pomôcky, ktorými poškodzujú prírodu. V hustom poraste čučoriedok, ktorý ochraňuje pôdu a napomáha tvorbe humusu, vyšliapavajú chodníčky, ktoré sa stávajú možným zdrojom erózie. Zanechávajú po sebe odpad a tým, že sa pohybujú mimo turistických chodníkov, rušia pokoj aj v odľahlých zónach od skorých ranných hodín až do zotmenia. Z toho dôvodu pripravujú tatranskí strážcovia v spolupráci s vlastníkmi pozemkov a políciou akcie proti nelegálnym zberačom lesných plodov. Dohľad nad dodržiavaním zákona o ochrane prírody a krajiny vykonávajú zamestnanci správ národných parkov alebo dobrovoľní strážcovia prírody. Envirorezort tiež pripomína, že na lesné plody je odkázané veľké množstvo živočíchov, ktoré si počas leta a jesene robia tukové rezervy pre prežitie v zimnom období. Hromadným zberom plodov tak zvieratá prichádzajú o ich prirodzenú potravu. Medzi takéto živočíchy patrí najmä medveď hnedý, ale aj drobné hlodavce a rôzne druhy vtákov, pre ktoré sú lesné plody významným sezónnym zdrojom potravy. Následkom je pravidelný a opakovaný výskyt zvierat v blízkosti obývaných častí nielen podtatranského regiónu. MŽP preto apeluje na návštevníkov prírody, aby svojím konaním neohrozovali prírodu a správali sa zodpovedne.


Nemecký ústavný súd rozhodol, kampaň tureckým politikom nezakáže

Súd tiež pripustil, že tureckí politici nemajú právo na oficiálne aktivity v Nemecku.

KARLSRUHE. Spolkový ústavný súd odmietol zablokovať volebné aktivity predstaviteľov Turecka na území Nemecka, informovali v piatok miestne médiá. Na ústavný súd so sídlom v Karlsruhe sa obrátil neznámy sťažovateľ. Namietal, že volebné aktivity tureckých činiteľov obmedzujú práva nemeckej vlády. Ústavní sudcovia pripustili, že predstavitelia Turecka v princípe nemajú právo vykonávať svoje oficiálne aktivity na území Nemecka. Sťažovateľ však podľa nich dostatočne nevysvetlil, akým spôsobom by boli porušené jeho základné práva, ak by nemecká vláda voči vystúpeniam tureckých politikov nezakročila, uvádza sa vo vyhlásení súdu. Ten sa preto sťažnosťou ďalej nezaoberal. Rozhodnutie prichádza v čase vyostreného napätia medzi Berlínom a Ankarou. Vyvolala ho skutočnosť, že viaceré nemecké mestá v dobe nepovolili vystúpenia predstaviteľov tureckej vlády na volebných zhromaždeniach tureckej menšiny v Nemecku. Zmienené zhromaždenia sa mali konať na podporu aprílového referenda o ústavných zmenách, ktoré má potvrdiť rozšírenie právomoci prezidenta Recepa Tayyipa Erdogana. Zúčastniť sa ho môže aj približne 1,4 milióna z takmer troch miliónov Turkov žijúcich v Nemecku.


V treťom štvrťroku zaevidovali 4782 osobných bankrotov

V medziročnom porovnaní zbankrotovalo o 22,55 percenta viac dlžníkov.

BRATISLAVA. V septembri 2019 bolo na Slovensku vyhlásených 1554 osobných bankrotov a v 3. štvrťroku tohto roku ich počet dosiahol 4782. Ako vyplýva z analýzy spoločnosti CRIF - Slovak Credit Bureau (CRIF SK), ktorá spravuje úverové registre bankových a nebankových inštitúcií, je to o 10,24 percenta viac, než v predchádzajúcom, druhom štvrťroku 2019. V medziročnom porovnaní v 3. štvrťroku 2019 zbankrotovalo o 22,55 percenta viac dlžníkov, keď súdy rozhodli o oddlžení 3902 občanov Slovenska. V septembri 2019 bolo najviac osobných bankrotov vyhlásených v Banskobystrickom kraji - 326, najmenej v Trnavskom kraji - 92. Od roku 2006, keď začal platiť inštitút osobného bankrotu, do konca septembra 2019 zbankrotovalo už 34.670 dlžníkov. "Za prvých deväť mesiacov tohto roka bolo vyhlásených 12.665 osobných bankrotov, na základe čoho môžeme predpokladať, že už v októbri počet osobných bankrotov vyhlásených od januára 2019 bude vyšší, než za celý minulý rok, v ktorom bolo vyhlásených 13.848 osobných bankrotov," povedala Jana Marková, hlavná analytička CRIF SK. Z celkového počtu rozhodnutí súdov o osobnom bankrote vydaných v septembri 2019 vyplýva, že oddlženie formou konkurzu si zvolilo až 1546 dlžníkov (99,49 percenta), pre oddlženie formou splátkového kalendára sa rozhodlo 8 dlžníkov (0,51 percenta). V septembri 2019 bolo 1457 osobných bankrotov (93,76 percenta) vyhlásených na majetok nepodnikajúcich fyzických osôb a 97 osobných bankrotov (6,24 percenta) bolo vyhlásených na majetok fyzických osôb - podnikateľov.


Slováci majú za sebou druhú najúspešnejšiu paralympiádu

Z mesta karnevalov si slovenská výprava odvezie dovedna až jedenásť medailí.

RIO DE JANEIRO. Z pohľadu Slovenska sa v nedeľu končia mimoriadne úspešné XV. paralympijské hry v Riu de Janeiro. Dvadsaťdeväť reprezentantov SR bojovalo v Brazílii o čo najlepšie umiestnenia a cenné kovy, na jednotlivých športoviskách zo seba vydali maximum a dôstojne zastupovali vo svetovej konkurencii seba aj celú krajinu. Z mesta karnevalov si slovenská výprava odvezie dovedna až jedenásť medailí, z toho päť zlatých a po tri strieborné aj bronzové. V ére samostatnosti ide o druhú najúspešnejšiu paralympiádu, iba v Aténach 2004 malo Slovensko o jeden bronz navyše oproti Riu. Vtedy však pod Akropolou súťažilo až 37 športovcov spod Tatier. Veľmi potešiteľná je skutočnosť, že cenné kovy pribúdali na konto slovenskej výpravy v rôznych odvetviach. S medailovou žatvou začali strelkyňa Veronika Vadovičová a cyklista Jozef Metelka, obaja napokon opustia Rio s dvoma zlatými a jednou striebornou medailou. Zahanbiť sa nenechali ani ďalší, bronz získali v hode kuželkou Patrik Kureja, v cyklistickej časovke Patrik Kuril a v lukostreľbe Peter Kinik. Veľkú radosť všetkým urobil zlatý tím boccistov v zložení Michaela Balcová, Róbert Ďurkovič a Samuel Andrejčík, posledne menovaný pridal aj striebro v súťaži jednotlivcov. Opomenúť nemožno ani ďalšie umiestnenia tesne za triom najlepších či v elitnej desiatke. "Jedenásť medailí je fantastický úspech, celkové zhodnotenie však urobíme až v piatok na Slovensku. Je potrebné pogratulovať celému tímu, ktorý v Riu fungoval bezchybne. Rovnako aj atmosfére, ktorá panovala vo výprave. Jedenásť cenných kovov a z toho päť zlatých na tak malú krajinu, akou je Slovensko, je fantastický výsledok. Pevne verím, že odkaz týchto medailí bude silnejší po príchode domov,“ zhodnotil PH 2016 predseda Slovenského paralympijského výboru (SPV) Ján Riapoš. On sám ani ďalší stolní tenisti síce nepridali žiadnu medailu, čo sa v histórii paralympiád od roku 1996 ešte nestalo, no zastúpili ich ďalší v iných odvetviach. "Veronika Vadovičová mala fantastickú formu, rozbalila to a šlo jej to geniálne. Teším sa jej úspechom, pretože ona je zlatá aj bez zlatých medailí. U Jozefa Metelku vidno, že je to profesionál so všetkým, čo k tomu patrí. U neho obava o nejaké zlyhanie nemusí byť a to cyklistika potrebuje. Milo prekvapil Marián Kuřeja, pretože na svojej prvej paralympiáde získal atletický bronz. Veľmi sa teším aj kovom z boccie, pretože na predchádzajúcich troch paralympiádach sme diskutovali, ako konečne nejakú medailu získať. Som veľmi rád, že to teraz nie len jedna ale hneď dve medaily,“ pokračoval Ján Riapoš. Viacerí slovenskí športovci, ich výkony a celkové vystupovanie, získali ohlas nielen vo svojej vlasti, ale v celom svete. Či už to boli skvele zvládnuté strelecké súťaže Veroniky Vadovičovej alebo obdivuhodné výkony Jozefa Metelku spojené so spontánnou radosťou vo forme tanca priamo na dráhe miestneho velodrómu. Zaujali aj boccisti na čele so Samuelom Andrejčíkom, najmladším členom slovenskej športovej výpravy. Iba 20-ročný hendikepovaný športovec sa vo svetovej špičke nestratil, ukázal vynikajúci prehľad, skvelú techniku či dokonalé ovládanie emócií. Aj na predchádzajúcich paralympiádach, letných či zimných, malo Slovensko vo svojej výprave viacero fenomenálnych športovcov. Inak to nebolo ani v Riu v roku 2016. Istý rozdiel tam predsa len je. "Veľmi ťažko sa porovnávajú letné športy a ešte náročnejšie je to pri porovnávaní so zimnými. Je cítiť výpadok v letných športoch nevidiacich a slabozrakých, mali sme tu len dvoch - Vlada Janovjaka a Karinu Petrikovičovú. Opačne je to v zimných športoch, kde najmä v zjazdovom lyžovaní dominujú nevidiaci a slabozrakí. Je dôležité, aby sa ešte posilnila práca v tejto oblasti, no je ťažké vychovávať zrakovo znevýhodnených mladých športovcov, pretože k profesionalizácii je potrebný aj kvalitný navádzač. Momentálne podmienky pre navádzačov však nie sú úplne jednoduché. A cítime to v letných aj zimných športoch,“ dodal Ján Riapoš.


Tím Sunweb získal na MS zlaté medaily v oboch kategóriách

Tom Dumoulin a spol. porazili BMC aj Sky, Sunweb dominoval aj medzi ženami.

BERGEN. Triumfom družstva Sunweb sa skončili tímové časovky žien a mužov na 42,5 km, úvodné disciplíny na majstrovstvách sveta v cestnej cyklistike v nórskom Bergene. Medzi ženami holandský úspech zvýraznili druhým miestom s odstupom 12 sekúnd pretekárky družstva Boels Dolmans, ktoré obhajovali zlaté medaily z Dauhy 2016. Bronz si vybojovali rovnako ako pred rokom cyklistky nemeckého družstva Cervélo Biglia Pro Cycling Team s mankom 28 sekúnd. V mužskej tímovej časovke si tiež najlepšie počínali pretekári Sunwebu (s nemeckou licenciou), ktorí boli považovaní za "čierneho koňa" pretekov. Zostava Tom Dumoulin (Hol.), Lennard Kämna (Nem.), Wilco Kelderman (Hol.), Sören Kragh Andersen (Dán.), Michael Matthews (Aus.) a Sam Oomen (Hol.) zdolala o 8 sekúnd favorizovaný americký tím BMC Racing a o 22 sekúnd silnú britskú ekipu Sky na čele s excelentnými časovkármi Christopherom Froomom a Vasilom Kirijenkom. Na obhajcov titulu Quick-Step Floors zostalo nepopulárne štvrté miesto (+35). Nemecký tím Bora-Hansgrohe, kde napokon nefiguroval Slovák Peter Sagan, uzatvoril prvú desiatku výsledkovej listiny s odstupom 1:55 min na zlatý Sunweb. V cieli klasifikovali 17 tímov. Časovka mužov aj žien sa odohrávala na identickej trati, viedla z Ravnangeru na súostroví Askoy do Bergenu, súčasťou bol aj prejazd 1057 m dlhým mostom Askoy. Na trase boli aj dve stúpania, to náročnejšie po 30 km jazdy s názvom Birkelundsbakken s dĺžkou 3 km a priemerným sklonom 6%, ale s pasážami až do 16%. Časovka družstiev sa na svetovom šampionáte po šiesty raz jazdila ako preteky tímov z profipelotónu a nie zápolenie krajín. "Sme všetci v našom družstve veľmi vyrovnaní v časovke a to sa aj prejavilo na trati. Od začiatku sme nasadili veľmi dobré tempo, vydržali sme aj náročné úseky v stúpaní a do cieľa už potom ´doleteli´. Počas pretekov sme veľmi nesledovali, ako sa to vyvíja, aké sú odstupy. Tímový úspech je špecifický, chcem si ho užiť," uviedol v prvej televíznej reakcii Tom Dumoulin, víťaz tohtoročného Giro d´Italia. Vo víťaznej zostave ženského Sunwebu boli štyri Holanďanky - Lucinda Brandová, Floortje Mackaijová, Sabrina Stultiensová a Elled van Dijková, doplnili ich Kanaďanka Leah Kirchmannová a Američanka Coryn Riverová. "Trúfali sme si na medailu, ale ani jedna z nás nečakala víťazstvo. Absolvovali sme však plynulú jazdu bez väčších problémov. Vedeli sme dobre jedna o druhej, čo môžeme od seba očakávať, dôležité bolo nepreceniť sily v stúpaniach. Triumf nad Boelsom považujeme za niečo neskutočné," uviedla Ellen van Dijková na webe Cyclingnews. Pre skúsenú 30-ročnú pretekárku je to už štvrtá zlatá medaila z MS v cestnej cyklistike v tímovej časovke, vlani v Dauhe bola súčasťou víťazného tímu Boels. Van Dijková je aj majsterka sveta v individuálnej časovke z Florencie 2013 a tiež svetová šampiónka na dráhe, v roku 2008 triumfovala v Manchestri v disciplíne scratch. Ženy: 1. Team Sunweb / Lucinda Brandová (Hol.), Leah Kirchmannová (Kan.), Floortje Mackaijová (Hol.), Coryn Riverová (USA), Sabrina Stultiensová (Hol.), Ellen van Dijková (Hol.) / 55:41 h, 2. Boels Dolmans Cycling Team +12 s, 3. Cervélo Biglia Pro Cycling Team +28, 4. Canyon-SRAM Racing +1:05, 5. Team Virtu Cycling Women +2:52, 6. FDJ Nouvelle Aquitaine Futuroscope +3:23 Muži  1. Team Sunweb /Tom Dumoulin (Hol.), Lennard Kämna (Nem.), Wilco Kelderman (Hol.), Sören Kragh Andersen (Dán.), Michael Matthews (Aus.), Sam Oomen (Hol.) / 47:50 min, 2. BMC Racing +8 s, 3. Team Sky +22, 4. Quick-Step Floors +35, 5. ORICA-Scott +43, 6. Movistar +1:19 min.... 10. Bora-Hansgrohe +1:55.


Do konca roka má byť známe, ako sa bude objednávať u lekára

Lekári sú skôr proti objednávaniu pacientov za poplatok po ordinačných hodinách.

BRATISLAVA. Po viac ako roku od zrušenia poplatkov za prednostné vyšetrenie u lekára, ktoré navrhol žilinský župan Juraj Blanár a zaviedol exminister zdravotníctva Viliam Čislák (obidvaja Smer), chce jeho nástupca Tomáš Drucker (nominant Smeru) opäť zaviesť možnosť platby za objednanie pacienta na konkrétnu hodinu. Za návrat k možnosti objednať sa k lekárovi za poplatok sa vyjadrili až tri štvrtiny respondentov ministerského prieskumu na vzorke päťtisíc ľudí. „Až 85 percent rodičov by túto možnosť využilo pre svoje dieťa,“ píše sa v prezentácii ministerstva aj k tejto téme, z ktorej minister v septembri na stretnutí s novinármi citoval. Objednanie na konkrétnu hodinu za poplatok má byť podľa ministerského návrhu možné až po skončení ordinačných hodín. Ako dlho a koľkých platiacich pacientov bude môcť lekár ošetriť, určí ministerstvo. Bude to podľa ministra pomer medzi dĺžkou jeho ordinačných hodín a počtom ošetrených pacientov. Ministerstvo tvrdí, že citlivosť na výšku poplatku za objednanie u lekára je medzi štyrmi až piatimi eurami. Ministerstvo chce určiť aj maximálnu výšku poplatku za objednanie pacienta mimo ordinačných hodín, ktorá by mala byť rovnaká pre celé Slovensko. „Akceptovateľná citlivosť je okolo štyroch-piatich eur,“ povedal s odvolaním na prieskum Drucker. Oproti platbe za prednostné vyšetrenie platnej do vlaňajšieho apríla by mohol byť nižší až o dve tretiny. V závislosti od župy sa platilo od piatich do 15 eur. „Koncept objednávania pacientov na konkrétny čas za úhradu rieši ministerstvo zdravotníctva v rámci projektu poplatkov a doplatkov,“ vysvetľuje jeho hovorkyňa Stanislava Pondelová. Návrh konceptu má byť podľa nej pripravený do konca tohto roka. „Nepáči sa mi to,“ reagoval na konci septembra na návrh ministerstva Peter Makara, šéf spoločnosti všeobecných lekárov pre dospelých. Systém by podľa neho predlžoval prácu lekárov po ordinačných hodinách. „Na poslednom rokovaní sme sa bavili o poplatku za objednanie na presný čas počas ordinačných hodín,“ hovoril aj Marián Šóth, šéf Asociácie súkromných lekárov. Obával sa, že ak by bolo objednávanie platiacich pacientov posunuté mimo ordinačných hodín, tento výkon by lekárovi zdravotné poisťovne nepreplatili. „Ak lekár robí osem a pol hodiny a vyprodukuje nejaký počet nadlimitov, ktoré mu zdravotná poisťovňa nepreplatí, tak jeho ,nejaké euro‘ za to, že objedná pacienta po ordinačných hodinách, absolútne nespasí,“ povedal šéf asociácie. Hoci ministerský prieskum zistil, že väčšina respondentov by bola za objednanie na presný čas u lekára, pacientské organizácie tvrdia, že sa stretávajú skôr s požiadavkou, aby objednávanie u lekára bolo zadarmo. Niektoré z nich už vítali zrušenie poplatkov za prednostné vyšetrenie za Čisláka. Išlo napríklad o občianske združenie Slovenský pacient alebo Ligu proti rakovine. Tento text ste mohli čítať vďaka tomu, že platíte za obsah. Vážime si to.


Slovensko má podľa Bajánkovej ešte šancu presadiť Procházku do Luxemburgu

Pripustila, že je možné niečo urobiť ohľadom výhrad sedemčlenného poradného výboru.

BRATISLAVA. Predsedníčka Súdnej rady SR Jana Bajánková vidí možnosť, aby sa Radoslav Procházka stal sudcom Všeobecného súdu EÚ v Luxemburgu, aj keď ho neodporučil poradný výbor Rady EÚ. Bajánková to uviedla v pondelok (27.3.) na zasadnutí Súdnej rady. Šéfka Súdnej rady pripustila, že je možné niečo urobiť ohľadom výhrad sedemčlenného poradného výboru, ktorý Procházka nepresvedčil už v decembri minulého roku pri osobnom vypočutí. "Vždy sa dá posunúť, vždy sa dá meniť, názory sa menia," povedala. Procházka je i naďalej kandidátom Slovenska. Vláda SR doposiaľ jeho kandidatúru totiž oficiálne nestiahla, vysvetlila Bajánková. Pripomenula, že by to nebol precedens. V minulosti sa už Česká republika pokúsila presadiť na konferencii členských štátov EÚ kandidáta s negatívnym stanoviskom poradného výboru, aj keď neúspešne. "V minulosti nebola táto situácia neštandardná," poznamenala. Bajánková uviedla, že je pripravená vypísať novú voľbu v Súdnej rade, ak sa vláda kandidatúry Procházku vzdá. Urobila by tak aj napriek tomu, že tretie funkčné obdobie rady sa končí a čaká ju obmena jej členov. Podľa členky rady Eleny Berthotyovej by sa v tomto prípade už mohlo počkať na Súdnu radu v novom zložení. "Ak sme už tak dlho čakali, možnože je aj lepšie, aby o kandidátovi rozhodovala nová Súdna rada, pretože v máji budú voľby sudcov do Súdnej rady, a možnože práve táto Súdna rada vyšle kandidáta, na ktorého budeme právom hrdí," uviedla sudkyňa Najvyššieho súdu s tým, že s kolegami už majú vytypovaného vhodného kandidáta. Meno prezradiť nechcela. Slovensko je v súčasnosti poslednou krajinou, ktorá ešte nemá obsadený post dodatočného sudcu Všeobecného súdu. V Luxemburgu mal pôsobiť už od minulého roka. Bajánková odmietla, že by to bola pre krajinu medzinárodná hanba. "Je to proces, ktorý má svoje štádiá, svoj vývoj a jednoducho si treba počkať na záver," zdôraznila. Ak by Slovensko trvalo na kandidatúre Procházku aj napriek negatívnemu odporúčaciemu stanovisku poradného výboru, jeho návrh by sa dostal na rokovanie zástupcov členských krajín EÚ. Premiér Robert Fico (Smer) nedávno uviedol, že sa asi bude musieť v tejto veci stretnúť s bývalým predsedom strany Sieť. Povedal, že Procházka je pravdepodobne pripravený odstrániť niektoré problémy, ktoré mu vytkol poradný výbor. "Keď je tu eminentná snaha kandidáta, ktorý je jazykovo pripravený a ktorý sa vyzná vo veciach, tak sa tým záujmom budeme seriózne zaoberať," povedal Fico s tým, že nájsť vhodného kandidáta nie je ľahké. Písomné stanovisko poradného výboru Rady EÚ dostala Súdna rada začiatkom januára. Výbor Procházku neodsúhlasil, lebo mal obavy z integrity slovenského kandidáta, ktoré neboli jeho vypočutím rozptýlené. Bývalý predseda strany Sieť je druhým odmietnutým kandidátom Slovenska na post dodatočného sudcu Všeobecného súdu EÚ. Pred ním neuspela kandidátka Mária Patakyová pre nedostatočnú znalosť francúzskeho jazyka. Súdna rada zvolila Procházku za ďalšieho kandidáta 19. septembra, vláda kandidatúru odsúhlasila 28. septembra. V Bruseli ju napadol predseda opozičnej strany SaS Richard Sulík. V liste adresovanom Európskemu súdnemu dvoru upozornil na nízky morálny kredit Procházku a na netransparentné financovanie jeho prezidentskej a parlamentnej kampane.


Plavčan vo štvrtok skončí, Danko chce štyri dni na premýšľanie (minúta po minúte)
Minúta po minúte
 Stĺpček šéfredaktorky
 Ficove dôvody
 Rozhovor s Kusým
 Analýza
 Komentár
 Určený na likvidáciu
 Rozčúlený Danko
 Reakcia vedcov

Predseda SNS hovorí o potrebe obnoviť dôveru v koalícii.

20:00 Minútu po minúte sme ukončili, ďakujeme za sledovanie.  19:51 Definitívny politický pád Andreja Danka sme sledovali v priamom prenose. Nezvládol vysokú hru, ktorú sám rozohral. Píše Jakub Filo.  19:35 Keď Danko vstupoval do politiky, politológ Miroslav Kusý, mu radil ako uspieť. Teraz sledoval jeho pád. Prečítajte si, čo hovorí o šéfovi národniarov.  19:10 Premiér Robert Fico už dávno nemal taký úspešný deň ako v stredu. Prečítajte si stĺpček šéfredaktorky SME Beaty Balogovej. 19:02 Danko vyhlásenie o abdikácii Plavčana je logické zavŕšenie krízy. Pre agentúru SITA to uviedla politologička Darina Malová. Profesorka z UK uviedla, že ak by mala situáciu prirovnať k šachu, tak Danko obetoval pešiaka. 18:55 Odstúpenie Plavčana nie je ústupok, ale nevyhnutnosť, reagoval na Dankovo vyhlásenie Sulík. Ako ďalej dodal, odstúpením Palvčana sa tak vyhli "potupnému odvolávaniu opozíciou". Sulík si myslí, že nasledovať by mali minister práce Richter a minister Kaliňák. 18:50 Danko mohol Plavčana odvolať hneď na začiatku škandálu s eurofondmi, vyhol by sa takejto situácii a nestabilite Slovenska. Namiesto toho sa pustil do politického dobrodružstva a zbytočného vyvolávania konfliktov. Potrebujeme, aby sa tento škandál s eurofondmi riešil hneď, pretože čas na zmysluplné využitie 600 miliónov eur na vedu a výskum sa kráti. Reagovala poslankyňa OĽaNO Veronika Remišová. 18:31 Pri extrémnej miere iracionality v slovenskej politike musíte počítať so všetkým. Píše komentátor SME Peter Schutz.  18:45 Danko uznal svoju prehru. Pochopil, že partičkou, čo rozohral, nezíska vytúžené. Pre TASR to povedal analytik Grigorij Mesežnikov z Inštitútu pre verejné otázky. "Úplne ho zmietli zo stola a ešte prišiel aj o svojho ministra," zdôraznil Mesežnikov. 18:17 Komunikačný odbor ministerstva školstva už ohlásil na štvrtok 10:00 h vyhlásenie ministra Plavčana. 17:59 "Oznámil som vedeniu SNS, že budem zvažovať, ako a či vôbec ďalej v politike," uviedol Danko na záver vyhlásenia. “Toto sklamanie z dnešného dňa chcem prežiť sám a s tými najbližšími, na ktorých mi záleží,“ ukončil brífing. Danko už skôr hovoril o tom, že pôjde na štvordňovú dovolenku so synmi. 17:48 Minister školstva Plavčan oznámi abdikáciu vo štvrtok o desiatej hodine. "Požiadal som ministra Plavčana, aby sám odkomunikoval túto udalosť ako človek, ktorý celý život dal školstvu," povedal Danko, podľa ktorého si Plavčan nezaslúži, aby bol uštvaný. 17:38 Šéf SNS potvrdil utorňajšie rokovania s koaličnými partnermi. „Je pravda, že sme začali pracovať na novej koaličnej zmluve, na jej dodatku,“ povedal. Danko hovorí aj o tom, že je v zložitej politickej „Táto vláda nepadla, vypovedanie koaličnej zmluvy znamená, že sme chceli ozdraviť vzťahy medzi partnermi.“ „Najbližšie štyri dni budem preč so synmi a budem veľmi zvažovať ako ďalej v tejto koalícii,“ informoval. S ministrom Plavčanom tiež absolvoval dôverný osobný rozhovor. Danko popiera akúkoľvek korupciu, ktorá sa spája so stranou SNS. Podľa vlastných slov nemá problém kedykoľvek niekoho odvolať, ak sa korupcia potvrdí, ale odmieta popravovať ľudí na základe tvrdení opozície. 17:32 „Ja mám za sebou životnú skúsenosť, ktorá má učí, že v niektorých situáciách treba konať inak," začal Danko svoje vyhlásenie. „Chcem na úvod povedať, že keď som vstupoval do tejto vlády, bola zlá situácia,“ pokračoval predseda SNS. SNS bola podľa Danka partnerom, ktorý nezneužíval problémy koaličných strán. 17:16 Opozičné hnutie Sme rodina vidí najčestnejšie riešenie krízy v predčasných voľbách. 16:54 Matovič vyzýva Danka, aby Plavčana odvolal do štvrtkového poludnia. V opačnom prípade OĽaNO-NOVA a SaS vo štvrtok podajú návrh na zvolanie mimoriadnej schôdze s jediným bodom, ktorým je vyslovenie nedôvery ministrovi školstva. Ak tak opozícia urobí, schôdza sa musí konať do siedmich kalendárnych dní. 16:49 Slovenskí vedci reagujú na návrh odvolania ministra školstva. Prečítajte si anketu, v ktorej vedci odpovedajú na naše otázky. 16:44 Očakávaný brífing Andreja Danka k Plavčanovmu odvolaniu bude o 17:30 h. 16:10 Vládni lídri si uvedomujú, že pád vlády by ešte znížil dôveru ľudí v štandardné strany a získali by na ňom len extrémisti či nesystémové zoskupenia, hovorí sociológ Martin Slosiarik z Focusu. Je preto presvedčený, že Danko sa s Ficom a Bugárom napokon dohodnú, pretože si sú vedomí dôsledkov prípadných predčasných volieb. "Danko však musí mať pocit, že niečo aj získa alebo musí skončiť aspoň s nulovým výsledkom," pokračuje Slosiarik. Aj keď teda napríklad výmena ministra práce Richtera (Smer), ktorú chce SNS, je na prvý pohľad nepravdepodobná, úplne by ju nevylúčil. "SNS však môže získať aj posty v štátnej správe na krajskej úrovni či iné veci. Nejakú protihodnotu však musí dostať," dodal Slosiarik. 16:07 Líder SaS Richard Sulík hovorí, že premiér nie je v stave konať rozvážne a hazarduje so Slovenskom. "Táto vláda je čistá katastrofa, rieši len sama seba," hovorí. Plavčan podľa neho už dávno nemal byť ministrom, no odvolávajú ho až teraz, lebo sa to Smeru hodí. Sulík upozornil, že svojich ministrov Kaliňáka a Richtera pre kauzy Bašternák a Čistý deň neodvolal. "Jediným poctivým riešením sú predčasné voľby," povedal Sulík. Vylúčil, že SaS by mohla nahradiť nejakú stranu v súčasnej koalícii. 15:32 Kým Fico na tlačovej konferencii vyzval SNS na odvolanie jej nominanta ministra Plavčana, Danko sa rozprával s redaktorom časopisu Týždeň Michalom Magušinom. Hovoril, že odvolanie Plavčana neodmieta, ale potrebuje čas na rozmyslenie. Keď uvidel Fica na obrazovke, vstal a povedal, že ho Fico podrazil, opisuje celú situáciu Magušin v rozhovore pre SME. 15:12 "Nejde o prvú kauzu tejto vlády a pravdepodobne ani poslednú. Pred rokom to bol minister vnútra Kaliňák a jeho obchody s dnes už obvineným podnikateľom Bašternákom. Napriek dôkazom, protestom verejnosti, ktoré prebiehali celé leto a aj vyjadreniam niektorých politikov Smeru, že by už mal odísť, Kaliňák na svojom poste zostal. Plavčan však na svojom poste nezostane. Ako čítať, čo sa udialo?" píše zástupca šéfredaktorky SME Jakub Filo. 14:49 Kto by podľa vás mohol byť novým ministrom školstva? Odpovedajú rektori univerzít. 14:31 Igor Matovič (OĽaNO) na tlačovej konferencii odporučil Dankovi dať si studenú sprchu, vyspať sa a ráno povedať, že Plavčan končí. Zároveň dodal, že byť veriacim neznamená zavesiť si nad televízor kríž, ale v prvom rade nekradnúť. Odporučil mu preto znovu si naštudovať desatoro. 14:29 Danko bude mať brífing v Národnej rade po 17-tej hodine. Potvrdila to riaditeľka tlačového odboru Kancelárie Zuzana Čižmáriková. 14:07 Predseda Slovenskej akadémie vied (SAV) Pavol Šajgalík očakáva, že nový minister školstva v čo najkratšom čase pozve zástupcov univerzít a SAV na stretnutie ohľadom eurofondov. "Principiálnou požiadavkou aj naďalej zostáva, aby boli verejné prostriedky EÚ určené na výskum pridelené primárne inštitúciám, ktoré ho reálne robia, a teda vysokým školáma SAV," uviedol Šajgalík. Predseda SAV pripomenul, že spolu s rektormi predložil Plavčanovi osem požiadaviek, ktoré smerujú k uvoľneniu zablokovania štrukturálnych fondov určených na výskum a vývoj. 14:05 Bugár počas tlačovej konferencie tvrdil, že pred tým, ako bol ohlásený premiérov brífing, telefonoval s Dankom. "Niekedy v rozmedzí 10:45 a 11:00 som mal možnosť hovoriť aj s pánom premiérom, aj s predsedom SNS," povedal Bugár s tým, že vtedy sa už dozvedel, o čo ide. Týždenník .týždeň však napísal, že Danko sa o tom, že Fico chce odvolať Plavčana, dozvedel až z televízie a bol prekvapený. Bugár nezdvíha telefón, a tak zatiaľ nie je zatiaľ jasné, o čom presne s Dankom hovoril. 14:04 Pred centrálou SNS čakajú novinári, či zasadne predsedníctvo strany, aby prebralo situáciu okolo konca Plavčana vo funkcii. 13:32 "Som slobodný človek a tým, myslím, je povedané všetko," reagovala ministerka spravodlivosti Lucia Žitňanská na otázku, čo si myslí o požiadavke SNS, aby sa ona aj ďalší ministri nemohli vyjadrovať k práci iných kolegov vo vláde. Atmosféra na dnešnom rokovaní vlády bola podľa nej pracovná. 13:23 "Potvrdzuje sa, že táto vláda je a zostane vládou škandálov. Tí, ktorí sa domnievali, že sa budú riešiť problémy školstva, zdravotníctva, korupcie, musia vidieť, že sa primárne rieši biznis. Ten vyvoláva škandály a vláda sa musí zaoberať ich riešením a to potvrdzuje aj dnešné odvolanie Plavčana," vyhlásil nezaradený poslanec Miroslav Beblavý. Povedal, že odvolanie Plavčana víta, aj keď sa to malo udiať skôr, no pripomenul, že v prvom rade sa Plavčan nikdy nemal stať ministrom. Práve Beblavý poukázal krátko po Plavčanovom vymenovaní za ministra na pochybné pôžičky zo Študentského pôžičkového fondu, ktorý Plavčan ovládal pre finančnú skupinu Slavia Capital, v ktorej v tom čase pôsobila jeho manželka. 13:21 Andrej Danko povedal o Ficovi v momente, keď odvolával jeho ministra Plavčana, slová "podrazil ma". "Padla pasca, ktorú dlho budoval," dodal. Informuje o tom týždenník .týždeň na svojom webe. Práve v tom čase s ním redaktori .týždňa robili rozhovor. 13:09 Na tlačovej konferencii sa vedenie koaličnej strany Most-Híd vyjadrilo k odvolaniu Plavčana.  Bugár hovorí, že ak vláda chce byť dôveryhodná, musí konať. Dodáva, že teraz je na ťahu SNS. Bugár tvrdí, že Most-Híd odmieta predčasné voľby. 12:50 Poslanec SNS Karol Farkašovský pre SME hovorí, že o Ficovom rozhodnutí, že Plavčan končí, budú hovoriť na predsedníctve SNS. "Ja osobne by som si najskôr rád vypočul serióznu argumentáciu o dôvodoch a situácii," povedal. 12:31 Danko zrušil plánovaný brífing v Národnej rade o 13:30 h.  12:28 Štátny tajomník ministerstva školstva a člen predsedníctva Mosta-Híd Peter Krajňák hovorí, že situácia okolo Plavčana bola už dlhší čas napätá. "Asi má vždy nastúpiť istá politická sebareflexia koaličného partnera," hovorí. Premiérovu výzvu považuje za logický krok, ktorý je vyústením toho, čo sa v posledných týždňoch dialo. Zároveň však pripomína, že Plavčan je ešte stále minister školstva a záleží od SNS, ako bude na premiérovu výzvu reagovať. Nespochybňuje, že rezort patrí SNS, ale meno nového ministra, prípadne ministerky, nechce tipovať. "Na ministerstve pracujeme v normálnom režime, len teraz sme sa o tom dozvedeli. V tejto chvíli sa nedá nič povedať, sú očakávania, kto príde, ale to bude závisieť od SNS," hovorí. Tvrdí, že ani zmena ministra sa nijakým spôsobom nedotkne fungovania ministerstva školstva a nový školský rok by sa mal začať bez problémov. "Určite sa isté veci budú musieť vyjasniť, keď príde nový minister, vždy si prinesie nový tím. Ale ministerstvo vie, čo má robiť a všetky jeho organizačné zložky fungujú bez problémov," uzavrel Krajňák. 12:12 "Vláda sa snažila prekryť obrovský škandál s eurofondami, ale úsilie všetkých, ktorí sa snažia o čestné a spravodlivé Slovensko prinieslo prvé výsledky," reagovalo hnutie Obyčajní ľudia a nezávislé osobnosti (OĽaNO). „Tento krok Roberta Fica je však nedostatočný. Naše hnutie už dva mesiace žiada, aby bol rezort školstva odobratý z rúk SNS, pretože ľudia, ktorí korupčné podhubie na ministerstve vytvorili, nemôžu neporiadok s eurofondami na ministerstve upratať,“ uvádza OĽaNO. Dodáva, že SNS pod vedením Danka je to isté SNS ako za čias Jána Slotu. 12:10 Ministri Mosta-Híd na tlačovku po rokovaní vlády neprídu. Šéf strany Béla Bugár má spoločne s ministerkou spravodlivosti Luciou Žitňanskou a ministrom životného prostredia Lászlom Solymosom tlačovku o 13:00 h. 11:57 Nikto z vedenia strany Most-Híd zatiaľ na informáciu o Plavčanovom odchode nereagoval. Predseda strany Béla Bugár nezodvihol telefón, ministri sú na rokovaní vlády. Podpredseda strany Ivan Švejna je na dovolenke a o situácii veľa nevie, odporučil obrátiť sa na tlačové oddelenie strany. To zatiaľ nereagovalo. Poslankyňa za Most-Híd Edita Pfundtner pripustila, že nejaké rokovania v rámci užšieho vedenia strany mohli prebehnúť, no medzi poslancami sa o vzniknutej situácii detailnejšie nehovorilo. 11:55 "Už včera bolo neskoro a minister školstva už dávno nemal byť vo funkcii," povedal podpredseda SaS Ľubomír Galko pre agentúru SITA s tým, že mu treba popriať, aby si oddýchol, pretože tie posledné týždne boli pre neho určite náročné. „Ale treba zdôrazniť, že toto nie je maslo na hlave iba ministra školstva, to sa nemôže týmto skončiť a že sa pôjde ďalej. Treba ísť do hĺbky, treba zistiť, ktorí ďalší ľudia na tom systéme pochybili, treba vyvodiť zodpovednosť aj voči ním a hlavne treba prijať veľmi rýchlo systémové opatrenia, aby sa niečo takéto neopakovalo," dodal. 11:54 Podpredsedníčka SNS Eva Smolíková o tom, že Fico odvolá Plavčana, nevedela. Jeho rozhodnutie odmietla komentovať. „Vnímam realitu taká aká je a uvidíme, čo bude ďalej,“ povedala Smolíková. Eva Smolíková sa najčastejšie spomína ako možná Plavčanova náhradníčka. 11:51 "Minister práce Ján Richter nesie plnú zodpovednosť za dianie okolo resocializačného zariadenia Čistý deň v Galante a Smer by mal zvážiť, či ho nevymení," tvrdí poslankyňa SNS Magdaléna Kuciaňová. Reagovala tak na to, že Richter napriek odporúčaniu jeho Akreditačnej komisie Čistému dňu akreditáciu na vykonávanie činnosti vo februári neodobralo. Urobilo tak až po tom, ako polícia obvinila jedného zo zamestnancov zo zneužívania. „Je nanajvýš čudné, že až teraz koná minister práce Richter,“ povedala pre SME Kuciaňová. S odvolaním Petra Plavčana ako ministra školstva to podľa nej nesúvisí, ale zároveň je vidieť, že Fico pri Richterovi postupoval inak, ako pri Plavčanovi. „Je zaujímavé, že pán premiér neprišiel s takýmto vyjadrením v čase, keď sa riešil Čistý deň, aby riešil post ministra práce,“ povedala Kuciaňová. 11:48 Na rokovaní vlády, ktoré pokračuje po vyhlásení premiéra Fica o požiadavke na výmenu ministra školstva, sa Peter Plavčan už nezúčastňuje. Zastupuje ho štátna tajomníčka za Smer Oľga Nachtmannová. 11:44 Politológ Grigorij Mesežnikov hovorí, že minister Plavčan mal od začiatku kauzy mizivé šance na zotrvanie vo funkcii. SNS podľa neho nemá inú možnosť v prípade, ak chce udržať vládu, ako Ficovej požiadavke ustúpiť. V prípade predčasných volieb by totiž SNS mala komplikovanú situáciu vzhľadom na klesajúce preferencie od kauzy kapitána, keď Andrej Danko bozkával výložky. "SNS nepostrehla ten moment, keď mal Plavčan odstúpiť," hovorí Mesežnikov. Fico podľa neho niekoľkokrát dával najavo, kto je pánom vo vláde - napríklad pri nedávnej návšteve ministerstva obrany , ktorému šéfuje nominant SNS Peter Gajdoš. Nepomohlo však ani to. 11:24 Podľa informácií SME vyhláseniu Fica predchádzali jeho rozhovory so samotným Plavčanom, ktorý sedel na úrade vlády od skorého rána a vysvetľoval škandál s eurofondami. Postupne sa k nim pridávali niektorí ďalší ministri zo Smeru, ale aj Mosta-Híd. Predstavitelia SNS s odchodom ich kolegu z ministerského postu stotožnení nie sú. 11:17 Spolu s predsedom strany Most-Híd Bélom Bugárom som vyvinul maximálne úsilie, aby problém ministra Plavčana bol vyriešený vo vnútri SNS. Naša misia nebola úspešná, uviedol premiér. 11:14 Som nútený požiadať predsedu SNS, aby mi predložil návrh na nového ministra školstva. V najkratšom čase, povedal Robert Fico. 11:13 Robert Fico rozpráva o probléme na ministerstva školstva. Fico ohlásil, že je nútený požiadať Danka, aby ministra Plavčana stiahol z postu ministra. 11:11 V úvode svojho prejavu opäť zopakoval, že súčasná vládna koalícia nemá alternatívu, ale dodal, že si "nemôžeme robiť, čo chceme." 11:10 Robert Fico začal brífing. 11:09 Na prvé zasadnutie vlády po letnej prestávke sa ministri zišli tak, ako sa včera dohodli lídri vládnych strán. Vláda však ešte nezačala rokovať. BRATISLAVA. Prvé rokovanie vlády po začatí koaličnej krízy sa stále nezačalo. Hovorkyňa premiéra Beatrice Szabóová pre chvíľou novinárom oznámila, že ministri nerokujú. O jedenástej bude mat Fico brífing a až po ňom by malo rokovanie vlády začať. Rokovanie malo pôvodne prebiehať od desiatej na úrade vlády, kde sa ministri zišli len deň po tom, čo koaliční lídri nečakane zrušili spoločné stretnutie, na ktorom sa mali baviť o dodatku ku koaličnej zmluve. Do médií následne zaslali spoločné stanovisko v ktorom tvrdili, že stretnutie už nebolo potrebné. Koalícia sa podľa nich dohodla. Žiadny z ministrov sa pri príchode na prebiehajúce rokovanie vlády ku kríze bližšie nechcel vyjadrovať. Najočakávanejší minister rokovania – Peter Plavčan (nominant SNS) sa novinárom vyhol tak, že prišiel bočným vchodom. Neprišiel medzi nich ani minister kultúry Marek Maďarič (Smer). „Ideme na vládu normálne, tak netuším, že by mala byť nejaká kríza,“ tvrdila pri príchode ministerka pôdohospodárstva Gabriela Matečná (SNS). Podľa Petra Žigu zo Smeru koaliční lídri ešte zaujmú po vláde stanovisko. Vopred však nechcel krízu komentovať. „My sme ako vedenie strany informovaní, ale negociácia je na vedení,“ dodal Žiga. Vyjadrovať sa vôbec nechcel minister zahraničných vecí Miroslav Lajčák so slovami, že sa treba pýtať členov strany, pričom on členom Smeru nie je. Smer ani Most-Híd sa zároveň nechceli vyjadrovať k tomu, či by mal Plavčan za škandály s eurofondmi odstúpiť. Jeho vysvetlenie prešľapov včera označil za nedostatočné aj prezident Andrej Kiska. „To je plne v kompetencii strany SNS,“ reagoval na otázku o odstúpení Plavčana minister životného prostredia László Solymos (Most-Híd). Krízu v koalícii, ktorá vznikla po odstúpení SNS od koaličnej zmluvy v utorok označil premiér Robet Fico za žabomyšie vojny a bližšie ju komentovať nechcel. Odkázal pri tom práve na stredajšie rokovanie vlády, kde podľa neho bude priestor, aby sa predstavitelia strán vyjadrili k aktuálnej situácii. Brífing s poobedňajším termínom už ohlásil aj predseda parlamentu Andrej Danko.


Richter oznámil, že vyše stotisíc dôchodcom sa budúci rok zvýšia penzie

Richter ocenil vládnu koalíciu za to, že sa dokázala zhodnúť na zvýšení penzií pre starodôchodcov a našla na tento krok potrebné finančné prostriedky.

BRATISLAVA. Približne 101 tisíc penzistom sa má od začiatku budúceho roka zvýšiť ich starobný dôchodok. Ide o tzv. starodôchodcov, ktorým Sociálna poisťovňa (SP) priznala ich penziu pred 1. januárom 2004. Zhruba 88 tisíc penzistom má ísť suma dôchodku nahor v priemere o 45 eur a zvyšným 13 tisíc dôchodcom, ktorým poisťovňa priznala dôchodok pred 1. októbrom 1988, sa má penzia zvýšiť o pevnú sumu 25,50 eura. Pevnú sumu zvýšenia dôchodku ministerstvo práce u týchto dôchodcov navrhuje vzhľadom na to, že SP chýbajú záznamy o zárobkoch ľudí spred októbra 1988. Nie všetci starodôchodcovia budú touto novelou uspokojení, to možné nie je. Starobný dôchodok sa pritom bude prepočítavať len tým starodôchodcom, ktorí vďaka uplatneniu pravidiel platných od 1. januára 2004 získajú vyšší dôchodok, ako majú v súčasnosti. Celkovo je pritom na Slovensku približne 451 tisíc penzistov, ktorým SP priznala dôchodok pred 1. januárom 2004. "Nie všetci starodôchodcovia budú touto novelou uspokojení, to možné nie je,“ povedal v piatok minister práce a sociálnych vecí Ján Richter. Nové pravidlá výpočtu dôchodku, ktoré sa zaviedli od 1. januára 2004, by totiž podľa neho nepriniesli vyššiu penziu pre všetkých starodôchodcov."Dnešným dňom spúšťame medzirezortné pripomienkové konanie. Sme pripravení načúvať pripomienkam, návrh môže byť doplnený,“ povedal Richter. Ocenil vládnu koalíciu za to, že sa dokázala zhodnúť na zvýšení penzií pre starodôchodcov a našla na tento krok potrebné finančné prostriedky. Na zvýšenie penzie starodôchodcov by malo v roku 2018 smerovať približne 50 mil. eur.SP by mala penzie starodôchodcov prepočítavať desať mesiacov, teda až do 31. októbra budúceho roka. Poisťovňa pritom začne prepočet penzií od najstarších starodôchodcov po najmladších. Zvýšený dôchodok poisťovňa prizná k 1. januáru 2018. Ak o prepočte dôchodku rozhodne napríklad v júni 2018, tak starodôchodcovi sumu zvýšenia dôchodku za obdobie od januára do júna spätne doplatí. V prípade, že by sa starodôchodca vyššej penzie nedožil, nárok na výplatu súm zvýšenia dôchodku prejde na manželku, resp. manžela, deti a rodičov.


Prezident Filipín sa pýta, prečo ešte žije policajný exšéf, ktorého odvolal

Duterte je známy ako politik, ktorý sa vyžíva v násilí.

MANILA. Filipínsky prezident Rodrigo Duterte v utorok zisťoval, "prečo je stále nažive" bývalý šéf polície, ktorého nedávno odvolal. Eduardo Acierto sa dostal do jeho nemilosti po tom, ako kritizoval jeho brutálnu vojnu proti drogovým gangom a vyhlásil, že prezident je v tejto otázke mužom dvoch tvárí. Na jednej strane proti drogovým gangom bojuje, na druhej sa priatelí s ich šéfmi, čo má dokazovať okrem iného jeho spoločná fotografia s dvoma Číňanmi, ktorí sa podľa Acierta podieľajú na obchodovaní s drogami. "Chcem vedieť, prečo je stále nažive," reagoval na tieto obvinenia Duterte a vyhlásil, že jeden z Číňanov na fotografii je člen oficiálnej delegácie, ktorá sprevádzala čínskeho premiéra na návšteve Filipín. Duterte je známy ako politik, ktorý sa vyžíva v násilí, o masovom zabíjaní hovorí v pozitívnom zmysle slova a často odkazuje povstalcom a členom drogových gangov, že ich všetkých pozabíja a utopí v mori. Na kauzu znásilnenia austrálskej misionárky v meste, kde bol kedysi starostom, reagoval v minulosti vyhlásením, že on ako starosta mal byť "podľa správnosti medzi prvými". Ženským členkám komunistických povstaleckých oddielov zase pohrozil, že im budú vojaci strieľať medzi nohy. "Povedzte vojačkám, že toto je nový príkaz od šéfa: Nebudeme vás zabíjať. Iba vás strelíme do vagíny, takže, keď nebudete mať vagínu, budete nepoužiteľné," vyhlásil minulý rok Duterte.


NEKROLÓGZachránil svet, aj tak ho mnohí nepoznali. Stanislav Petrov zabránil jadrovej vojne

Bývalý sovietsky dôstojník sa vďaka správnemu inštinktu zapísal do histórie.

MOSKVA. Hoci o ňom vedel iba málokto, pravdepodobne zachránil všetkých pred apokalypsou. Ak by sa sovietsky dôstojník Stanislav Petrov (7.9.1939 - 19.5.2017) pred 34 rokmi spoliehal iba na údaje z počítača, mohol tým prispieť k začiatku tretej svetovej vojny. Hrozba jadrového konfliktu vtedy visela vo vzduchu. Rozpoznať ju mal prístroj Oko, ktorý obsluhoval Petrov. Mali šťastie, že som na tej nočnej bol ja. Pätnásť minút po polnoci, 26. septembra 1983, spustil systém poplach. Mala to byť nočná šichta ako každá iná, no zmenila sa na historický dátum. K Moskve údajne mierili rakety. "Neexistovalo žiadne pravidlo, ako dlho sme mohli premýšľať, než sme ohlásili útok. Vedeli sme, že každá sekunda odkladania nám brala drahocenný čas a že armádu a vedenie Sovietskeho zväzu sme museli bezodkladne informovať," uviedol bývalý dôstojník pre BBC. Petrov napokon oznámil falošný poplach a poruchu prístroja. Nebol si tým istý, bolo to vraj päťdesiat na päťdesiat. Keď zistil, že sa nič nestalo, pocítil veľkú úľavu. Čo takmer zavinilo jadrovú vojnu? Slnečné lúče na oblakoch, ktoré satelity nesprávne identifikovali. Petrov sa nikdy nepovažoval za hrdinu. Podľa vlastných slov si iba robil svoju prácu. „Mali však šťastie, že som na tej nočnej bol ja,“ povedal pre BBC. Jeho kolegovia, ktorí boli profesionálni vojaci, by asi útok ihneď nahlásili. Po incidente sa stal nepohodlným, lebo poukázal na chybu v systéme, na ktorom pracovali poprední vedci. Preradili ho na inú pozíciu a o rok neskôr odišiel do výslužby. Rodák z Vladivostoku zomrel v máji vo veku 77 rokov. Média sa o jeho smrti dozvedeli až v týchto dňoch od známeho, ktorému to oznámil Petrovov syn.


Akadémia vied má päť slabých ústavov, dva robia špičkovú vedu

Akadémia vied

Komentár

Päť ústavov Slovenskej akadémie vied vytvára výskum, ktorý nestojí na pevných základoch, tvrdia výsledky nezávislého auditu.

BRATISLAVA. Päť ústavov Slovenskej akadémie vied (SAV) robí vedu na podpriemernej úrovni. Ukázali to výsledky auditu, ktorý si SAV nechala vypracovať panelom medzinárodných hodnotiteľov. Hodnotenie tiež ukázalo, že dva z 57 hodnotených ústavov SAV pracujú na špičkovej úrovni a prinášajú medzinárodne významné výsledky. Špičkové hodnotenie dosiahli ústavy polymérov a etnológie. Ďalších deväť ústavov vyčnieva v kvalite nad európsky priemer a 24 ústavov robí výskum na európskej úrovni. Zbytok organizácie má priemerné alebo podpriemerné výsledky. Do najslabšej kategórie, ktorá podľa hodnotenia „nemá pevný základ“, zaradili hodnotitelia päť ústavov. Konkrétne ústavy, ktoré dosiahli podpriemerné výsledky, SAV ukáže za tri týždne. Vedenia ústavov dostali od vedenia čas na to, aby sa proti výsledkom hodnotenia odvolali. Ukázalo sa tiež, že vo všetkých troch oddeleniach máme aj najlepších, aj takých, ktorí nestačia s dychom. „Som spokojný. Dostali sme niekoľko odpovedí na dôležité otázky. Často sa potýkame s otázkou, či výskum na Slovensku má zmysel. Odpoveď je áno. Ukázalo sa tiež, že vo všetkých troch oddeleniach máme aj najlepších, aj takých, ktorí nestačia s dychom,“ komentoval výsledky výskumu šéf SAV Pavol Šajgalík. Medzinárodný panel vedcov, ktorý skúmal prácu všetkých ústavov SAV, viedla Maria Makarowová z fínskej akadémie vied. V čase hodnotenia mala SAV 57 ústavov, medzičasom sa ich počet znížil na súčasných 48. Ústavy SAV sú rozdelené do troch oddelení, ktoré skúmajú neživú prírodu, živú prírodu a humanitné vedy. SAV sľúbila, že nechá prácu svojich ústavov vyhodnotiť pre zmluvu, ktorú podpísala zo štátom roku 2015. Ministerstvo financií vtedy akadémii zaručilo, že do roku 2018 bude zo štátneho rozpočtu dostávať najmenej 60 miliónov eur ročne. Minister financií Peter Kažimír vo štvrtok sľúbil, že v tomto roku zvýši rozpočet SAV o 1,1 milióna eur. Peniaze chcú rozdeliť tak, aby motivovali už úspešné alebo zlepšujúce sa ústavy. „Na základe hodnotenia, v ktorom sú zahrnuté aj odporúčania, musí každý ústav vypracovať plán rozvoja na štyri roky s merateľnými ukazovateľmi. Tie budeme vyhodnocovať po každom roku,“ povedal Šajgalík. Ústavom, ktoré sa zlepšia, chce šéf SAV postupne dávať viac peňazí z rozpočtu. „Videli sme veľkú kvalitu a mnoho talentovaných doktorandov. Na Slovensku je veľký potenciál, ktorý by ste mali využiť,“ povedala Makarowová. Výskumníci mali však desiatky pripomienok k fungovaniu vedy na Slovensku. Okrem iného odporúčajú napríklad zlepšenie podmienok pre doktorandov, citlivé spájanie inštitúcií či vytvorenie inštitúcie, ktorá by pomáhala vedcom čerpať európske zdroje. Navrhli tiež, aby vznikol audit všetkých vedeckých inštitúcií vrátane univerzít a aby sa pripravil strategický plán financovania výskumu. Okrem iného zahraniční vedci navrhli aj to, aby sa zmenili pravidlá rozpočtu SAV. „Rozpočet by ste nemali skopírovať z minulého roka. Mali by ste zaviesť konkrétne ciele aj prvky konkurencie v rámci inštitúcie, ktoré by motivovali na lepší výkon. Toto dokázateľne funguje inde na svete a radíme Slovensku, aby príklad nasledovalo, povedal bývalé šéf Amsterdamskej univerzity Sijbolt Noorda, ktorý tiež hodnotil prácu vedcov SAV. Šajgalík tvrdí, že SAV začne tlačiť na výkonnosť jednotlivých ústavov najneskôr od budúceho roka. Tvrdí, že pri plánovaných zmenách pomôže zákon, ktorý by premenil SAV zo štátnej rozpočtovej organizácie na verejnovýskumnú. Vláda by zákon mala schváliť ešte tento rok.


Slovensko až do odvolania pozastavilo dovoz rohov nosorožcov

Rezort životného prostredia sa snaží zabrániť nelegálnemu obchodu.

BRATISLAVA. Ministerstvo životného prostredia (MŽP) SR pozastavilo vydávanie povolení na dovoz rohov všetkých druhov nosorožcov zo všetkých krajín až do odvolania. Informovalo o tom v utorok s tým, že sa na tomto postupe dohodol s Prezídiom Policajného zboru. V minulosti sa na Slovensko nosorožie rohy dovážali z Juhoafrickej republiky, ministerstvo sa preto v roku 2016 rozhodlo pozastaviť ich dovoz z tejto krajiny. V minulom roku však začal evidovať dovoz rohov z Namíbie, preto vydávanie povolení zastavil úplne. "Dôvodom bolo nezákonné obchodovanie s rohmi nosorožcov - pytliactvo v krajinách ich prirodzeného výskytu, krádeže rohov v múzeách, aukčných domoch a obchodoch s preparátmi v EÚ, ako aj ich nelegálny dovoz do EÚ. Najzávažnejším dôvodom však bolo vysoké percento neidentifikovaných rohov pri kontrolách trofejí u dovozcov na Slovensku," vysvetlilo ministerstvo. Ostatné časti nosorožcov možno podľa ministerstva na Slovensko dovážať aj naďalej. Pozastavenie vydávania dovozných povolení pre rohy nosorožcov sa tiež nevzťahuje na poľovnícke trofeje, ktoré slovenskí poľovníci už ulovili a zatiaľ nedoviezli z dôvodu, že ich spracovávajú preparátori v krajine ulovenia.


Cez naše územie sa bude presúvať vojenská technika zahraničných vojsk

Dôvodom je končiace sa vojenské cvičenie Tobruq Legacy 2016.

BRATISLAVA. Ministerstvo obrany upozorňuje občanov na presuny vojenskej techniky cez územie Slovenska. Dôvodom je končiace sa vojenské cvičenie Tobruq Legacy 2016 a nadchádzajúce cvičenie Slovak Shield 2016. TASR o tom informovala hovorkyňa ministerstva obrany Danka Capáková. "Až do konca týždňa to budú viaceré cestné presuny a tiež železničné transporty zahraničných vojsk. Z bezpečnostných dôvodov nie je v súčasnosti možné zverejniť ďalšie informácie," uviedla Capáková. Presuny zahraničných vojsk zabezpečuje Vojenská polícia.


Postup pri nákupe transportérov 4x4 za 321 miliónov eur kontroluje Úrad pre verejné obstarávanie.

BRATISLAVA. Rezort obrany dal preveriť vlastný tender na transportéry 4x4. Postup Ministerstva obrany SR skontroluje Úrad pre verejné obstarávanie. Informovala o tom hovorkyňa ministerstva Danka Capáková s tým, že rezort odmieta akékoľvek špekulácie. Nákup obrnených vozidiel ostro kritizuje opozícia, ktorá sa domnieva, že o víťazovi verejnej súťaže je v zákulisí vopred rozhodnuté. Ministerstvo obrany SR plánuje nakúpiť viac ako 400 kusov vozidiel 4x4 v základnej platforme za 321 miliónov eur bez DPH. Pôvodne pritom rezort obrany dostal súhlas na 780 miliónov, pričom počet vozidiel sa nezmenil. S víťazom súťaže ministerstvo uzatvorí rámcovú zmluvu na najbližších desať rokov. "Ministerstvo obrany SR v záujme maximálnej transparentnosti a vyvrátenia akýchkoľvek pochybností dnes podalo v zmysle zákona podnet na Úrad pre verejné obstarávanie, aby preskúmal medzinárodný tender – užšiu súťaž pre obstaranie vozidiel 4x4. Aj týmto spôsobom sa chce dištancovať od politicky motivovaných, neopodstatnených tvrdení a útokov, ktoré smerujú k podozreniu, že podmienky spĺňa iba jediný uchádzač," povedal Capáková. Tender kritizoval bezpečnostný analytik z hnutia Obyčajní ľudia a nezávislé osobnosti (OĽaNO) Jaroslav Naď. Podľa jeho slov je o súťaži vopred rozhodnuté a navyše vozidlá bude potrebné dodatočne vybaviť za ďalšie milióny eur. Rezort obrany pre podanie podnetu na ÚVO predlžuje aj termín na predkladanie ponúk. Záujemcovia sa môžu prihlásiť až do 17. júla tohto roka. Tiež ministerstvo pripomína, že v prípade akýchkoľvek pochybností je pripravené tender zastaviť. Naďalej platí tiež vyhlásenie, že v prípade potvrdenia nezákonnosti postupov je minister obrany pripravený súťaž aj zrušiť. "Striktne však odmietame spochybňovanie tohto medzinárodného tendra a kritérií, ktoré v plnom rozsahu odzrkadľujú operačné požiadavky vojakov," dodala hovorkyňa.


Firma roky mešká s eurofondovým projektom, štát s ňou podľa OĽaNO podpisuje ďalšie zákazky

Od začiatku roka firma podpísala so štátom päť zmlúv, upozorňuje Remišová.

BRATISLAVA. Na projekt elektronického katastra dostalo Slovensko z eurofondov 28 miliónov eur. Pre chyby vo verejnom obstarávaní už muselo Slovensko desať miliónov eur z eurofondov vrátiť a zaplatiť zo štátneho rozpočtu. Systém stále riadne nefunguje a pre sedemročné meškanie hrozí, že občania zaplatia celých 28 miliónov eur, ktoré mali byť pôvodne platené z eurofondov, upozorňuje predsedníčka poslaneckého klubu hnutia OĽaNO Veronika Remišová. Vyzýva preto premiéra, aby splnil, čo sľúbil a vytvoril čiernu listinu firiem, ktoré mali problém s kvalitou či dodaním projektu a takéto firmy nedostávali ďalšie zákazky od štátu."Je neprijateľné, aby za zlyhania nominantov Smeru a súkromných firiem platili ľudia,“ uviedla Remišová a dodala, že toto je ďalší z eurofondových projektov, ktorého náklady sa kvôli neschopnosti vlády prenesú na plecia občanov. "Už dávno mal byť prijatý zákon o hmotnej zodpovednosti verejných funkcionárov, aby za pochybenia niesli zodpovednosť tí, ktorí chyby urobili. My predkladáme tento zákon o zodpovednosti za škodu na májovej schôdzi parlamentu, no vládna koalícia zrejme zákon opätovne nepodporí,“ dodala Remišová. Projekt elektronického katastra realizuje podľa OĽaNO firma, ktorú médiá v minulosti spájali aj s oligarchom Brhelom, a v ktorej vedení je bývalá poslankyňa strany Smer. Projekt mal byť pôvodne dokončený v roku 2012, elektronické služby katastra však ani v súčasnosti riadne nefungujú. "Rozumná a zodpovedná vláda by takejto firme nedala robiť žiadny ďalší projekt. No len od začiatku roka 2019 táto firma podpísala so štátom ďalších päť zmlúv,“ ozrejmila Remišová. Iróniou podľa OĽaNO je, že pred pár dňami podpísal s touto firmou zmluvu na ďalší informačný systém Úrad podpredsedu vlády pre investície a informatizáciu, ktorý meškanie elektronického katastra ostro kritizoval. Remišová vyzýva premiéra, aby vytvoril čiernu listinu firiem, ktoré mali problém s kvalitou, či dodaním projektu načas. "Firmy, ktoré nepracujú kvalitne a nerešpektujú termíny, nemajú dostávať zákazky od štátu. Na Slovensku peniaze chýbajú všade. V školstve, v zdravotníctve, na podporu rodín. Nemôžeme si dovoliť, aby na neschopnosť vlády a vybraných firiem doplácalo celé Slovensko,“ uzavrela Remišová.Agentúra SITA oslovila so žiadosťou o reakciu aj premiéra Petra Pellegriniho, ten sa podľa jeho hovorkyne Patrície Macíkovej k tejto téme vyjadrí budúci týždeň po návrate z pracovnej cesty, ktorú momentálne absolvuje v USA.


Nadstavba školy v Jarovciach čaká na stavebné povolenie

Pôvodne štvortriedka má dnes desať tried, v tomto školskom roku museli otvoriť dve triedy pre prvákov.

BRATISLAVA, JAROVCE. Nadstavba školy za takmer 648 000 eur, najnáročnejší projekt, aký bratislavská mestská časť Jarovce v posledných desaťročiach riešila, čaká už len na stavebné povolenie. "Statické posudky, projektová dokumentácia, verejné obstarávanie na dodávateľa, do ktorého sa prihlásilo 10 uchádzačov, to je už minulosť. Teraz sa čaká len na stavebné povolenie, aby sme sa s dodávateľom dohodli na časovom harmonograme, pretože škola sa bude nadstavovať počas jej prevádzky a je potrebné dbať na bezpečnosť," povedal vicestarosta a poslanec Jozef Uhler s ubezpečením, že hlučné práce sa budú vykonávať mimo vyučovacích hodín. Pre pribúdajúci počet detí v obci, kapacita základnej školy v Jarovciach nestačí už dlhšie. Pôvodne štvortriedka má dnes desať tried, v tomto školskom roku museli otvoriť až dve triedy pre prvákov. Priestorové problémy s triedami obec doposiaľ riešila zrušením kabinetov a odborných učební, ale nadstavbu školy o jedno poschodie plánovali už dávnejšie. Chýbali však peniaze, ktoré obec dostala za predaj pozemkov pod budúcu diaľnicu D4. Rekonštrukcia školy by mala byť dokončená na jeseň budúceho roka.


Na strednej škole v americkej Indiane sa strieľalo

NOBLESVILLE. Dvaja ľudia utrpeli v piatok vážne zranenia, keď neznámy páchateľ spustil streľbu v budove strednej školy v americkom štáte Indiana. Informovala o tom agentúra AP. K incidentu došlo v komplexe školy West Middle School v meste Noblesville. Spravodajská televízia Fox 59 uviedla, že podozrivého strelca zadržala polícia. Študentov školy úrady evakuujú.


Hmyzí burger. Nemecký obchod láka na kontroverzný výrobok

Kontroverzná pochutina sa  už úspešne zaradila do sortimentu v Holandsku a v Belgicku.

BERLÍN. Supermarket v západonemeckom meste Aachen láka zákazníkov na hmyzí burger. Kontroverznú pochutinu, ktorá sa podľa agentúry Reuters už úspešne zaradila do sortimentu v Holandsku a v Belgicku, ponúka s hlávkovým šalátom, cibuľou a paradajkami. Tvorbou konceptu hmyzieho burgeru strávili zakladatelia start-upu Bugfoundation, ktorý produkt vyrába, štyri roky. Za inšpiráciou cestovali aj do Ázie, kde pokrmy s hmyzom nie sú výnimkou. "Je to jednoduché. Musíte vytvoriť estetický produkt, ktorý dobre vyzerá a hmyz v ňom nie je na pohľad vidieť," uviedol spoluzakladateľ Baris Özel. Podľa manažéra nemeckého supermarketu Michaela Reinartza sú reakcia na novinku rôzne. "Niektorí ľudia sú nápadom celkom nadšení," tvrdí obchodník a vzápätí pripúšťa: "Iných ponuka zaskočila."